text:
Chapter 6
1 Ndabona, xa iMvana yalivulayo elinye lamatywina, ndeva enye kuzo izinto eziphilileyo zone, isithi, ngathi kungesandi sokududuma, Yiza ubone.
2 Ndabona, nalo ihashe elimhlophe; lowo ke wayehleli phezu kwalo enesaphetha; wanikwa isithsaba, waphuma eseyisa, nokuze eyise.
3 Xa yalivulayo elesibini itywina, ndeva eyesibini into ephilileyo isithi, Yiza ubone.
4 Kwaphuma elinye ihashe, libomvu; lowo ke wayehleli phezu kwalo wanikwa igunya lokulususa uxolo emhlabeni, nokuze basikane, wanikwa ikrele elikhulu.
5 Xa yalivulayo elesithathu itywina, ndeva eyesithathu into ephilileyo isithi, Yiza ubone. Ndabona, nalo ihashe elimnyama; lowo ke wayehleli phezu kwalo ubenesikali sokulinganisa esandleni sakhe.
6 Ndeva izwi esazulwini sezinto eziphilileyo zone, lisithi, Ibhekile yengqolowa iya kudla idenariyo, neebhekile ezintathu zerhasi zidle idenariyo, ioli newayini uze ungayoni.
7 Xa yalivulayo elesine itywina, ndeva izwi lento ephilileyo yesine lisithi, Yiza ubone.
8 Ndabona, nalo ihashe eliluthuthu; lowo ke wayehleli phezu kwalo enguKufa igama lakhe, nelabafileyo lilandelelana naye. Banikwa igunya lokubulala kwisahlulo sesine somhlaba ngekrele, nangendlala, nangokufa, nangawo amarhamncwa omhlaba.
9 Xa yalivulayo elesihlanu itywina, ndayibona ngaphantsi kwesibingelelo imiphefumlo yabo babesikwe ngenxa yelizwi likaThixo, nangenxa yobungqina ababenabo.
10 Baye bedanduluka ngezwi elikhulu, besithi, Koda kube nini na, Mnini-nto-zonke oyingcwele, oyinyaniso, ungagwebi, ungaliphindezeleli igazi lethu kubo abemiyo phezu komhlaba?
11 Banikwa bonke ngabanye iingubo ezinde ezimhlophe; kwathiwa kubo, basaya kuphumla ixesha elincinane, bade bazaliseke nabangabakhonzi nabo, nabazalwana babo, abaza kubulawa kwanjengabo.
12 Ndabona, xa yalivulayo elesithandathu itywina, nanko, kubakho unyikimo lomhlaba olukhulu, lathi ilanga laba mnyama, njengengubo erhwexayo yoboya; yathi inyanga yaba njengegazi;
13 zathi iinkwenkwezi zezulu zawela emhlabeni, njengokuba umkhiwane uvuthulula amakhiwane awo atshazileyo, wakuzanyazanyiswa ngumoya omkhulu.
14 Lathi izulu lafingeka, njengencwadi esongiweyo; zathi iintaba zonke neziqithi zasuswa ezindaweni zazo.
15 Bathi ookumkani bomhlaba, namanene, nezityebi, nabathetheli-waka, nabanamandla, namakhoboka onke, nabakhululekileyo bonke, bazifihla emiqolombeni nasemaweni eentaba.
16 Bathi kwiintaba nakumawa, Siweleni, nisifihle ebusweni balowo uhleli phezu kwetrone, nasengqumbeni yeMvana;
17 ngokuba ufikile umhla omkhulu wengqumbo yayo; ngubani na ke onako ukuma?


c: text/html

text:
Chapter 1
1 Ke kaloku kwathi ngemihla yokulawula kwabagwebi, kwabakho indlala elizweni. Yahamba indoda yaseBhetelehem yakwaYuda, yaza yaphambukela elizweni lakwaMowabhi, yona nomkayo, noonyana bayo bobabini.
2 Ke igama laloo ndoda lalinguElimeleki, igama lomkayo linguNahomi; amagama oonyana bayo babengooMalon noKiliyon, bengamaEfrata aseBhetelehem yakwaYuda. Baya ke elizweni lakwaMowabhi, baba khona.
3 Wafa uElimeleki indoda kaNahomi; washiywa ke yena noonyana bakhe bobabini.
4 Bazeka abafazi abangamaMowabhikazi; igama lomnye lalinguOrpa, igama lomnye lalinguRute; bahlala khona iminyaka eseshumini.
5 Bafa kananjalo bobabini ooMalon noKiliyon; washiywa ke loo mfazi ngoonyana bakhe bobabini nayindoda yakhe.
6 Wesuka yena noomolokazana bakhe, ebuya elizweni lakwaMowabhi; ngokuba weva eselizweni lakwaMowabhi, ukuba uYehova ubavelele abantu bakhe ngokubanika isonka.
7 Waphuma kuloo ndawo abekuyo, enoomolokazana bakhe bobabini; wahamba ngendlela ebuyela ezweni lakwaYuda.
8 Wathi uNahomi koomolokazana bakhe bobabini, Hambani, nibuyele elowo endlwini yonina; uYehova makanenzele inceba, njengoko nenze ngako kubafi nakum.
9 UYehova makaninike nifumane indawo yokuphumla, elowo endlwini yendoda yakhe. Wabanga; baliphakamisa ilizwi labo, balila.
10 Bathi kuye, Hayi, siya kubuyela nawe kubantu bakowenu.
11 Wathi uNahomi, Buyani, zintombi zam; kungani na ukuba nihambe nam? Ndisenoonyana yini na embilinini wam, ukuze babe ngamadoda kuni?
12 Buyani, zintombi zam; hambani, ngokuba sendikwaluphalele ukuba nendoda. Khona ukuba ndibe ndisithi, Ndisenethemba, nokuba bendithe ndaba ngonendoda ngobu busuku, nokuba bendithe ndazala oonyana,
13 beniya kuthi ngenxa yoko nilinde bade bakhule, yini na? Beniya kuthi ngenxa yoko nizibambe ningabi namadoda, yini na? Hayi, zintombi zam; ngokuba kukrakra kunene kum ngenxa yenu, kuba isandla sikaYehova siphumelene nam.
14 Baliphakamisa ilizwi labo, babuya balila. UOrpa wamanga uninazala; ke yena uRute wanamathela kuye.
15 Wathi yena, Uyabona, umkhuluwakazi wakho ubuyele kubantu bakowabo, nakoothixo bakowabo; buya nawe, ulandele umkhuluwakazi wakho.
16 Wathi uRute, Musa akundibongoza ngokuthi mandikushiye, ndibuye, ndingakulandeli; ngokuba apho uya khona, ndiya kuya nam; apho uya kuthi vu khona, ndiya kuthi vu khona; abantu bakowenu baya kuba ngabantu bam, uThixo wakho abe nguThixo wam;
17 apho ufela khona, ndiya kufela khona, ndingcwatyelwe khona. Makenjenje uYehova kum, aphinde ukwenjenje: kukufa kodwa okuya kundahlula nawe.
18 Wabona ukuba uzimisele ukuhamba naye, wayeka ukuthetha kuye.
19 Bahamba ke bobabini, bada bafika eBhetelehem. Kwathi, xa bangenayo eBhetelehem, wazamazama wonke umzi ngenxa yabo, bathi, NguNahomi na lo?
20 Wathi kubo, Musani ukuthi ndinguNahomi; yithini ndinguMara, ngokuba uSomandla undenze ndakrakra kunene.
21 Ndemka mna ndizele; ke uYehova undibuyisa ndilambatha. Yini na ukuba nithi ndinguNahomi; uYehova engqinile nje ngam, uSomandla endenzele ububi nje.
22 Wabuya ke uNahomi enoRute umMowabhikazi, umolokazana wakhe, owabuya elizweni lakwaMowabhi; bafika bona eBhetelehem ekuqalekeni kokuvunwa kwerhasi.

robotstxt: allowed

filter: keep


text:
Chapter 33
1 Kodwa khawukuve, Yobhi, ukuthetha kwam, Uwabekele indlebe amazwi am onke.
2 Khawubone, ndiwuvulile umlomo wam, Luyathetha ulwimi lwam ekhuhlangubeni lam.
3 Akukuthi tye kwentliziyo yam amazwi am; Ukwazi komlomo wam akuthetha kanyulu.
4 UMoya kaThixo wandenza, Nokuphefumla kukaSomandla kundidlise ubomi.
5 Ukuba unako, ndiphendule; Yakha uluhlu amazwi phambi kwam; misa.
6 Uyabona, njengawe ndingokaThixo; Ndacatshulwa eludongweni nam.
7 Yabona, ukothusa kwam akuyi kukudandathekisa; Nokushicilela kwam akuyi kuba nzima phezu kwakho.
8 Okunene, uthethe ezindlebeni zam, Ndaliva ilizwi lokukhuluma, lisithi,
9 Ndiqaqambile, andinalukreqo; Ndiguxiwe, andinabugwenxa.
10 Yabona, ufuna izizekabani zokuthibana nam, Uthi ndilutshaba lwakhe.
11 Uzifaka iinyawo zam esitokisini, Uwulinga wonke umendo wam.
12 Yabona akulungisi ngaloo nto; ndokuphendula; Kuba uThixo yena mkhulu kunomntu.
13 Yini na ukuba ubambane naye, Kuba engaphenduli ngeendawo zakhe zonke?
14 Kanti, hayi, ngendlela enye uThixo uyathetha, Nangezimbini, ke akukhathalwa.
15 Ephupheni, embonweni wasebusuku, Bakuwelwa bubuthongo obukhulu abantu, Ekozeleni elukhukweni;
16 Uzityhila oko iindlebe zabantu, Akutywine akuvingce ukuthethiswa kwabo,
17 Ukuze amthinte umntu ekwenzeni into, Agubungele uqhankqalazo lomfo;
18 Awunqande umphefumlo wakhe esihogweni, Nobomi bakhe bungagqitheli emkhontweni.
19 Wohlwaywa umntu ngumvandedwa esililini sakhe, Nayimfazwe esimakade emathanjeni akhe;
20 Ubomi bakhe bukwale ukudla, Nomphefumlo wakhe wale ukudla okunqwenelekayo.
21 Iyadleka inyama yakhe, ingabonakali, Avele amathambo akhe abengabonakali.
22 Uyasondela ke esihogweni umphefumlo wakhe, Nobomi bakhe kubabulali.
23 Ukuba ke kuthe kwakho isithunywa sezulu Esimlamlelayo, noko sisinye ewakeni, Sokumxelela umntu okumfaneleyo:
24 Wombabala, athi, Mkhulule, angehli aye esihogweni, Kuba ndilufumene ucamagusho.
25 Isuka ibe nentlahla inyama yakhe; Ubuyela emihleni yobudodana bakhe;
26 Uthandaza kuThixo, akholiswe yena nguye; Abubone ubuso bakhe eduma; Yena ambuyekeze ke umntu ubulungisa bakhe.
27 Lo uvuma ebantwini, athi, Bendonile, ndakugwenxa okuthe tye, Akwalinganiselwa kum njengoko noko.
28 Uwukhulule umphefumlo wam, ukuba ungagqitheli esihogweni, Nobomi bam bokubona ukukhanya.
29 Yabona, oko konke uyakwenza uThixo Izihlando ezibini nezithathu kumfo,
30 Ukuba abuyise umphefumlo wakhe esihogweni, Ukhanye ngokukhanya kobomi.
31 Baza indlebe, Yobhi, phulaphula kum; Yithi tu, ndithethe mna.
32 Ke ukuba unokuthetha, ndiphendule; Thetha, kuba ndifuna ukukugwebela.
33 Ukuba akukho, phulaphula kum wena; Yithi tu, ndikufundise ubulumko.


text:
Chapter 5
1 Wenani kaloku, zityebi, lilani nenze isijwili ngeenkxwaleko zenu ezizayo.
2 Ubutyebi benu bubolile, neengubo zenu zidliwe ngamanundu.
3 Igolide nesilivere yenu idliwe ngumhlwa; umhlwa wazo uya kuba lingqina ngakuni, uyidle inyama yenu njengomlilo. Niziqwebele ubutyebi ngeemini zokugqibela.
4 Yabonani, umvuzo wabasebenzi, abavune amasimi enu, lowo ubandeziweyo nini, uyakhala; kwaye ukubhomboloza kwabavuni abo kungenile ezindlebeni zeNkosi yemikhosi.
5 Nadla ubuncwane emhlabeni apha, naxhamla iziyolo, nazondla iintliziyo zenu njengamhla kuxheliweyo.
6 Namgweba, nambulala olilungisa; yena akanichasi.
7 Nyamezelani ngoko, bazalwana, ide ifike iNkosi. Niyabona, umlimi uyasilinda isiqhamo sawo umhlaba esinexabiso elikhulu, anyamezele ngaso, side samkele eyaphambili neyasemva imvula.
8 Nyamezelani nani, zizimaseni iintliziyo zenu, ngokuba ukufika kweNkosi kusondele.
9 Musani ukukrokrelana omnye nomnye, bazalwana, ukuze ningagwetywa; yabonani, uMgwebi umi phambi komnyango.
10 Bathabatheni, bazalwana bam, abaprofeti ababethetha egameni leNkosi, babe ngumzekelo wokuva ubunzima, nowokunyamezela.
11 Yabonani, sithi, banoyolo abo banyamezelayo. Unyamezelo lukaYobhi naluva, nesigqibo seNkosi nasibona, ngokuba iNkosi inemfesane enkulu, inenceba.
12 Ke kaloku, ngaphezu kweento zonke, bazalwana bam, musani ukufunga, nokuba lizulu, nokuba ngumhlaba, nokuba sesinye isifungo esiyini; makathi ke uewe wenu abe nguewe, nohayi abe nguhayi, ukuze ningeyeli ekugwetyweni.
13 Kukho mntu na phakathi kwenu uva ububi? Makathandaze. Kukho mntu na unomxhelo owonwabileyo? Makenze indumiso.
14 Kukho mntu na ufayo phakathi kwenu? Makabizele kuye amadoda amakhulu alo ibandla, athandaze wona phezu kwakhe, akuba emthambisile ngeoli, egameni leNkosi;
15 wothi umthandazo wokholo umsindise lowo uleleyo, iNkosi imvuse; nokuba ubethe wenza izono, wozixolelwa.
16 Xelelanani iziphoso, nithandazelane, ukuze niphiliswe. Sinamandla kakhulu isikhungo selungisa, siyeyisa.
17 UEliya wayengumntu oluvo lunjengolwethu, wathandaza umthandazo ukuba ingani; ayana emhlabeni iminyaka emithathu eneenyanga ezintandathu.
18 Wabuya wathandaza, laza izulu lanika imvula, umhlaba wavelisa isiqhamo sawo.
19 Bazalwana, ukuba uthe omnye phakathi kwenu walahleka enyanisweni, wathi ubani wamguqula,
20 makazi ukuba lowo wamguqulayo umoni ekulahlekeni kwakhe, woba usindise umphefumlo ekufeni, wagubungela inkitha yezono.


text:
Machine-Zalisa Applications
Soft ndezela wethu, Klearfold ® iibhokisi zeplastiki ecacileyo ezi iibhokisi umatshini-fill zeplastiki kakhulu ocetyiswayo ngokukhokela abenzi izixhobo umgca ukugcwaliswa. Le nocoselelo ukufana Soft Creases ukuqinisekisa ukuba iibhokisi zeplastiki Klearfold ukusebenza ngendlela eyiyo kwi nkqu izixhobo ephezulu isantya cartoner. Machine ngokugcwalisa APET kunye neebhokisi RPET zeplastiki elalifudula ingqalelo ngumngeni omkhulu ... oko kukuthi, de HLP Klearfold lugqibelele i Soft Creasing ezi mathiriyeli.


text:
1:1 Ngenyanga yesibhozo, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi:
1:2 UYehova waye enoburhalarhume obukhulu kooyihlo.
1:3 Yithi ke kubo, Utsho uYehova wemikhosi ukuthi, Buyelani kum, utsho uYehova wemikhosi; ndobuyela kuni, utsho uYehova wemikhosi.
1:4 Musani ukuba njengooyihlo, ababebizwa bona ngabaprofeti bangaphambili, besithi, Utsho uYehova wemikhosi ukuthi, Khanibuye ngoku ezindleleni zenu ezimbi nasezintlondini zenu ezimbi; ke abaphulaphula, abandibazela ndlebe; utsho uYehova.
1:5 Ooyihlo baphi na? nabaprofeti baya kudla ubomi ngonaphakade na?
1:6 Kodwa amazwi am, nemimiselo yam, endayimisela abakhonzi bam abaprofeti, ayibafumananga na ooyihlo? ukuze babuye bathi, Njengoko wakunkqangiyelayo uYehova ukuba akwenze kuthi, ngokweendlela zethu nangokweentlondi zethu, wenjenjalo kuthi.
1:7 Ngosuku lwamashumi omabini anesine lwenyanga yeshumi elinanye, inyanga enguShebhati, ngomnyaka wesibini kaDariyo, kwafika ilizwi likaYehova kuZekariya unyana kaBherekiya, unyana kaIdo, umprofeti, lisithi,
1:8 Ndibone ebusuku, nanko umntu ekhwele ehasheni elibomvu; waye ke emi phakathi kwemimirtile ebisenyobeni, ngasemva kwakhe ingamahashe, abomvu, nangwevu, namhlophe.
1:9 Ndathi, Ngoobani na aba, nkosi yam? Sathi kum isithunywa ebesithetha nam, Ndokubonisa ukuba ngoobani na aba.
1:10 Waphendula umntu obemi phakathi kwemimirtile wathi, Aba ngabathunywe nguYehova, ukuba balihambahambe ihlabathi.
1:11 Basiphendula isithunywa sikaYehova ebesimi phakathi kwemimirtile, bathi, Silihambahambile ihlabathi, nalo lonke ihlabathi lihleli lizolile.
1:12 Saphendula ke isithunywa sikaYehova, sathi, Yehova wemikhosi, koba nini na ungasikwa yimfesane wena, ngenxa yeYerusalem nemizi yakwaYuda, owayibhavumelayo le minyaka imashumi asixhenxe?
1:13 UYehova wasiphendula isithunywa esibe sithetha nam, ngamazwi alungileyo, ngamazwi athuthuzelayo.
1:14 Sathi kum isithunywa esibe sithetha nam, Memeza uthi, Utsho uYehova wemikhosi ukuthi, Ndinekhwele, ikhwele elikhulu, ngeYerusalem nangeZiyon.
1:15 Ndinoburhalarhume obukhulu kuzo iintlanga ezihleli ngokonwaba; ngokokuba bendinoburhalarhume mna umzuzwana, ke zona zongezelelela ububi.
1:16 Ngako oko, utsho uYehova ukuthi, Ndiyibuyele iYerusalem ngemfesane; indlu yam iya kwakhelwa khona, utsho uYehova wemikhosi; ulutya lokulinganisa luya kolulwa phezu kweYerusalem.
1:17 Buya umemeze, uthi, Utsho uYehova wemikhosi ukuthi, Imizi yam isaya kuphalala okulungileyo; uYehova usaya kuyithuthuzela iZiyon, ayinyule iYerusalem.
1:18 Ndaphakamisa amehlo am, ndakhangela, nanzo iimpondo, zine.
1:19 Ndathi kwisithunywa esibe sithetha nam, Ziyintoni na ezi? Sathi kum, Ezi ziimpondo ezichithachithe uYuda, uSirayeli, neYerusalem.
1:20 UYehova wandibonisa iingcibi zokukhanda, zine.
1:21 Ndathi, Aba baze kwenza ntoni na? Sathetha sathi, Ezi ziimpondo ezichithachithe uYuda, ngokokude kungabikho bani uphakamisa intloko yakhe: aba ke baze kuzothusa, baziwise phantsi iimpondo zeentlanga, eziphakamise uphondo ezweni lakwaYuda, ukuba zilichithachithe.
2:1 Ndaphakamisa amehlo am, ndakhangela, Nanko umntu ephethe ngesandla ulutya lokulinganisa.
2:2 Ndathi ke, Uya ngaphi na? Wathi kum, Ndiya kulinganisa iYerusalem, ndibone ukuba bungakanani na ububanzi bayo, bungakanani na ubude bayo.
2:3 Naso ke isithunywa esibe sithetha nam siphuma, kuphuma nesinye isithunywa, sisiya kusikhawulela.
2:4 Sathi kuso, Gidima, uthethe nalaa ndodana, uthi, IYerusalem iya kuhlala ngokwamaphandle, ngenxa yobuninzi babantu neenkomo eziphakathi kwayo.
2:5 Ndiya kuba ludonga lomlilo kuyo mna ngeenxa zonke, utsho uYehova; ndibe bubuqaqawuli phakathi kwayo.
2:6 Wenani! wenani! Sabani ezweni langasentla, utsho uYehova; ngokuba ndiniphangalalisa njengemimoya yomine yezulu; utsho uYehova.
2:7 Wa, Ziyon! Zisindise, wena uhleli nentombi enguBhabheli.
2:8 Ngokuba utsho uYehova wemikhosi ukuthi, Undithume ukuphuthuma uzuko ezintlangeni ezanibhunyulayo; ngokuba onichukumisayo, uchukumisa ukhozo lweliso lakhe.
2:9 Ngokuba, uyabona, ndiya kulingisa ngesandla sam kuzo, zibe ngamaxhoba kwababezikhonza; nazi ukuba uYehova wemikhosi undithumile.
2:10 Memelela uvuye, ntombi inguZiyon; ngokuba, uyabona, ndiyeza, ndihlale phakathi kwakho; utsho uYehova.
2:11 Kuya kuthelela kuYehova iintlanga ezininzi ngaloo mini, zibe ngabantu bam, ndihlale phakathi kwakho; wazi ukuba uYehova wemikhosi undithumele kuwe.
2:12 UYehova uya kumdla ilifa uYuda, isahlulo sakhe emhlabeni ongcwele, abuye ayinyule iYerusalem.
2:13 Mayithi tu yonke inyama phambi koYehova; ngokuba esukile ekhayeni lakhe elingcwele.
3:1 Wandibonisa uYoshuwa umbingeleli omkhulu, emi phambi kwesithunywa sikaYehova, uSathana emi ngasekunene kwakhe, ukuze amchase.
3:2 Wathi uYehova kuSathana, UYehova makakukhalimele, Sathana; akukhalimele uYehova oyinyulileyo iYerusalem; lo akasikhuni esirholwe emlilweni na?
3:3 UYoshuwa ke ebambethe iingubo ezingcolileyo; wema ke phambi kwesithunywa.
3:4 Saphendula sathetha nabemiyo phambi kwaso, sathi, Zisuseni iingubo ezingcolileyo kuye. Sathi ke kuye, Yabona, ndibususile ubugwenxa bakho kuwe, ndikwambese ngezinqabileyo.
3:5 Ndathi ke, Mabambeke unkontsho oluhlambulukileyo entloko. Bambeka ke unkontsho oluhlambulukileyo entlokweni yakhe, bamambesa ngeengubo; saye isithunywa sikaYehova simi.
3:6 Isithunywa sikaYehova saqononondisa kuYoshuwa, sathi,
3:7 Utsho uYehova wemikhosi ukuthi, Ukuba uthe wahamba ngeendlela zam, ukuba uthe wasigcina isigxina sam, woyilawula wena indlu yam, wozigcina neentendelezo zam, ndikunike ukuhamba phakathi kwaba bemiyo apha.
3:8 Khawuphulaphule ke Yoshuwa, mbingeleli mkhulu, wena nabalingane bakho abahlala phambi kwakho; ngokuba ngamadoda asisimanga. Ngokuba, uyabona, ndiya kuzisa umkhonzi wam onguHlumelo.
3:9 Ngokuba nalo ilitye endalibeka phambi koYoshuwa; lityeni linye kobakho amehlo asixhenxe; yabona, ndikrola ukrolo lwalo, utsho uYehova wemikhosi, ndisuse ubugwenxa beli lizwe ngamini-nye.
3:10 Ngaloo mini, utsho uYehova wemikhosi, niya kubizelana phantsi komdiliya naphantsi komkhiwane.
4:1 Sabuya isithunywa esibe sithetha nam, sandivusa njengomntu ovuswa ebuthongweni bakhe.
4:2 Sathi kum, Ubona ntoni na? Ndathi ke, Ndibona, nanko kukho isiphatho sesibane segolide sonke siphela, sineselwa laso phezu kwentloko yaso, sinezibane zaso ezisixhenxe phezu kwaso, zinamajelo asixhenxe ngasixhenxe ezibane eziphezu kwentloko yaso;
4:3 neminquma emibini kuso, omnye ungasekunene kweselwa, omnye ungasekhohlo kwalo.
4:4 Ndaphendula ndathi kwisithunywa esibe sithetha nam, Ziyintoni na ezi zinto, nkosi yam?
4:5 Saphendula isithunywa esibe sithetha nam, sathi kum, Akuzazi na ukuba ziyintoni na ezi zinto? Ndathi, Hayi, nkosi yam.
4:6 Saphendula sathi kum, Nali ilizwi likaYehova kuZerubhabheli, lisithi, Akungabukroti, akungamandla; kungoMoya wam; utsho uYehova wemikhosi.
4:7 Ungubani na wena, ntaba inkulu, phambi koZerubhabheli? Yiba sisithabazi; yena uya kulivelisa ilitye lochochoyi, kunkqangazwa kusithiwa, Ubabalo, ubabalo malube kulo.
4:8 Kwafika ilizwi likaYehova kum, lisithi,
4:9 Izandla zikaZerubhabheli ziyisekile le ndlu; izandla zakhe ziya kuyigqiba; wazi ukuba uYehova wemikhosi undithumele kuni.
4:10 Ngokuba ngubani na owoyidela imini yezinto ezincinane? Aya kuyibona ngovuyo ilothe yokulungelelanisa esandleni sikaZerubhabheli, kwawona osixhenxe amehlo kaYehova; ayawutyhutyha umhlaba wonke.
4:11 Ndaphendula ndathi kuso, Iyintoni na le minquma mibini, ngasekunene kwesiphatho sesibane nangasekhohlo kuso?
4:12 Ndaphendula okwesibini, ndathi kuso, Ziyintoni na ezi mbaxa zimbini zeminquma, zikufuphi nemiboko emibini yegolide, ethulula ioli ebugolide kuzo?
4:13 Sandiphendula, sathi, Akuzazi na ukuba ziyintoni na ezi zinto? Ndathi, Hayi, nkosi yam.
4:14 Sathi kum, Aba babini ngabeoli, abema ngakwiNkosi yehlabathi lonke.
5:1 Ndabuya ndawaphakamisa amehlo am, ndakhangela, nantso incwadi esongwayo, iphaphazela.
5:2 Sathi kum, Ubona ntoni na? Ndathi, Ndibona incwadi esongwayo iphaphazela; ubude bayo buziikubhite ezimashumi mabini, nobubanzi bayo buziikubhite ezishumi-nye.
5:3 Sathi kum, Eso ke sisishwabulo esiphuma sihambe phezu kwelizwe lonke; ngokuba bonke abebayo baya kutshayelwa apha ngokokwayo; bonke abafungayo baya kutshayelwa ngaphaya ngokokwayo.
5:4 Ndisikhuphile, utsho uYehova wemikhosi; siya kungena endlwini yesela, nasendlwini yolifungayo ngobuxoki igama lam, silalise endlwini yakhe, siyigqibe nemithi yayo namatye ayo.
5:5 Saphuma isithunywa esibe sithetha nam, sathi kum, Khawuwaphakamise amehlo akho, ukhangele ukuba iyintoni na leyo iphumayo.
5:6 Ndathi ke, Yintoni na? Sathi, Yiefa leya iphumayo. Sathi, Yimbonakalo yabo leya ezweni lonke.
5:7 Nanko, kuphakama isiciko selothe, kuhleli umfazi phakathi kwe-efa.
5:8 Sathi, NguNgendawo lowo; samphosa phakathi kwe-efa, saliphosa ilitye lelothe emlonyeni wayo.
5:9 Ndawaphakamisa ke amehlo am, ndakhangela, nanko kuphuma abafazi ababini, umoya usemaphikweni abo; amaphiko abo abenjengamaphiko engwamza, bayithwala iefa phakathi komhlaba nezulu.
5:10 Ndathi kwisithunywa esibe sithetha nam, Bayisa phi na iefa abaya?
5:11 Sathi kum, Baya kumakhela indlu ezweni leShinare; ithi yakugqitywa, bambeke khona esizeni sakhe.
6:1 Ndabuya ndawaphakamisa amehlo am, ndakhangela, nanzo iinqwelo zokulwa zine, ziphuma phakathi kweentaba zombini; iintaba ke iziintaba zobhedu.
6:2 Enqwelweni yokuqala ibingamahashe abomvu; enqwelweni yesibini ibingamahashe amnyama;
6:3 enqwelweni yesithathu ibingamahashe amhlophe; enqwelweni yesine ibingamahashe aziingwevu ezibomvu.
6:4 Ndaphendula ndathi kwisithunywa esibe sithetha nam, Ziyintoni na ezi zinto, nkosi yam?
6:5 Saphendula ke isithunywa, sathi kum, Le yimimoya emine esezulwini, ephuma yakuba ibizimisile ngakwiNkosi yehlabathi lonke.
6:6 Le inamahashe amnyama iphuma isiya ezweni langasentla; amhlophe aphume elandela wona; aziingwevu ezibomvu aphume esiya ezweni langasezantsi;
6:7 abomvu aphuma, efuna ukulihambahamba ihlabathi. Sathi, Hambani, nilihambahambe ihlabathi. Alihambahamba ke ihlabathi.
6:8 Sadanduluka kum, sathetha kum, sathi, Yabona, la aphuma aya ezweni langasentla, awuzolise umoya wam ezweni langasentla.
6:9 Kwafika ilizwi likaYehova kum, lisithi,
6:10 Thabatha kwabasekuthinjweni, abaze khona bevela eBhabheli, kooHeledayi, nakooTobhiya, nakooYedaya, uye wena ngaloo mini endlwini kaYosiya unyana kaZefaniya;
6:11 uthabathe isilivere negolide, wenze izithsaba, ubeke entloko kuYoshuwa unyana kaYotsadaki, umbingeleli omkhulu.
6:12 Uze uthethe kuye uthi, Utsho uYehova wemikhosi ukuthi, Nantso indoda enguHlumelo, igama layo; iya kuhluma endaweni yayo, iyakhe itempile kaYehova.
6:13 Iya kuyakha ke yona itempile kaYehova, ithweswe uzuko, ihlale ilawule etroneni yayo, ibe ngumbingeleli etroneni yayo, icebo loxolo libe phakathi kwabo bobabini.
6:14 Izithsaba zoba kooHelem, nakooTobhiya, nakooYedaya, zibe sisikhumbuzo sobubele bonyana kaZefaniya, etempileni kaYehova.
6:15 Baya kuza abakude bakhe etempileni kaYehova; nazi ukuba uYehova wemikhosi undithumele kuni; kuya kwenzeka ke, ukuba nithe naliphulaphula ngenyameko ilizwi likaYehova uThixo wenu.
7:1 Kwathi ngomnyaka wesine kaDariyo ukumkani, kwafika ilizwi likaYehova kuZekariya ngosuku lwesine lwenyanga yesithoba, enguKisilevu.
7:2 IBheteli ke yathuma ooSharetsere noRegem-meleki nabantu bakhe, ukuba bambongoze uYehova,
7:3 bathethe kubabingeleli ababesendlwini kaYehova wemikhosi, nakubaprofeti, bathi, Ndilile na, ndizile na ngenyanga yesihlanu, njengoko ndisendenze ngako le minyaka ingaka?
7:4 Kwafika ilizwi likaYehova wemikhosi kum, lisithi,
7:5 Thetha kubantu bonke belizwe eli, nakubabingeleli, uthi, Oko benizila ukudla, nilila, ngenyanga yesihlanu nangeyesixhenxe, iminyaka ke engamashumi asixhenxe, ukuzila oko benizilela mna na?
7:6 Xa benisidla naxa benisela, bekungadli nina na, bekungaseli nina na?
7:7 Beningafanele kuwenza yini na amazwi, abewamemeza uYehova ngabaprofeti bamandulo, oko ibimiwe ichulumachile iYerusalem, kwanemizi yayo engeenxa zonke kuyo, naoko belimiwe elasezantsi nelasesithabazi?
7:8 Kwafika ilizwi likaYehova kuZekariya, lisithi,
7:9 Utshilo uYehova wemikhosi ukuthi, Gwebani ngesigwebo senyaniso, nenze inceba nemfesane elowo kumzalwana wakhe.
7:10 Musani ukubacudisa abahlolokazi, neenkedama, nabasemzini, namahlwempu; musani ukucinga bubi entliziyweni yenu ngendoda engumzalwana wenu.
7:11 Abavumanga ke ukubaza indlebe; balirhola igxalaba elinjubaqa, bazithi nkqi iindlebe zabo, abeva.
7:12 Intliziyo yabo bayenza idayiman, ukuba bangawuvi umyalelo namazwi, abewathumela uYehova wemikhosi ngomoya wakhe, ngabaprofeti bamandulo; kwabakho ke uburhalarhume obukhulu obuvela kuYehova wemikhosi.
7:13 Kuya kuthi ke, njengoko ebememeza bengeva, benjenjalo ukumemeza, utsho uYehova wemikhosi, ndingevi.
7:14 Ndiya kubachithachithela ezintlangeni zonke ababengazazi; kube senkangala elizweni emva kwabo, kungacandi mntu, kungabuyi mntu; balenze ke ilizwe elinqwenelekayo kube senkangala kulo.
8:1 Kwafika ilizwi likaYehova wemikhosi, lisithi,
8:2 Utsho uYehova wemikhosi ukuthi, Ndinekhwele, ikhwele elikhulu, ngeZiyon; ndinekhwele, ndinobushushu obukhulu ngayo.
8:3 Utsho uYehova ukuthi, Ndiyibuyele iZiyon; ndiya kuhlala ke phakathi kweYerusalem, kuthiwe iYerusalem ngumzi wenyaniso; nentaba kaYehova wemikhosi kuthiwe yintaba engcwele.
8:4 Utsho uYehova wemikhosi ukuthi, Kusaya kuhlala amadoda amakhulu neentokazi ezinkulu ezitratweni zaseYerusalem, elowo ephethe umsimelelo wakhe ngesandla, ngenxa yobudala babo;
8:5 zizale izitrato zomzi ngamakhwenkwe namantombazana, edlala ezitratweni zawo.
8:6 Utsho uYehova wemikhosi ukuthi, Ukuba kuyinto engummangaliso emehlweni amasalela aba bantu ngaloo mihla, kuya kuba yinto engummangaliso yini na nasemehlweni am? utsho uYehova wemikhosi.
8:7 Utsho uYehova wemikhosi ukuthi, Yabonani, ndiya kubasindisa abantu bam elizweni lokuphuma kwelanga, naselizweni lokutshona kwalo.
8:8 Ndobazisa, bahlale phakathi kweYerusalem, babe ngabantu bam, ndibe nguThixo wabo, ngenyaniso nangobulungisa.
8:9 Utsho uYehova wemikhosi ukuthi, Izandla zenu mazomelele, nina bawevayo la mazwi ngale mihla, ephuma emlonyeni wabaprofeti, ababekho mhlenikweni yasekwayo indlu kaYehova wemikosi, itempile, ukuze yakhiwe.
8:10 Ngokuba phambi kwaloo mihla bekungekho mvuzo wabantu, nomvuzo weenkomo ubungekho; nophumayo nongenayo ebengenaluxolo, ngenxa yombandezeli. Ndabenza bonke ukuba umntu achasane nommelwane wakhe.
8:11 Ngoku ke andiyi kuba njengokwemihla yamandulo kumasalela aba bantu; utsho uYehova wemikhosi.
8:12 Kobakho imbewu yoxolo; umdiliya wonika isiqhamo sawo, nelizwe linike indyebo yalo, nezulu linike umbethe walo; zonke ezo zinto ndizidlise ilifa amasalela abantu.
8:13 Kothi, njengoko benilutshabhiso ezintlangeni, ndlu kaYuda, nani ndlu kaSirayeli, ndenjenjalo ukunisindisa, nibe yintsikelelo; musani ukoyika, mazomelele izandla zenu.
8:14 Ngokuba utsho uYehova wemikhosi ukuthi, Njengoko ndankqangiyelayo ukwenza ububi kuni, oko ooyihlo bandenza ndaba noburhalarhume, utsho uYehova wemikhosi, andazohlwaya ke:
8:15 ngokunjalo ndibuye ndankqangiyela ngale mihla ukwenza okulungileyo kwiYerusalem, nakwindlu kaYuda; musani ukoyika.
8:16 Nanzi iindawo enothi nizenze zona: Thethani inyaniso elowo kummelwane wakhe; gwebani ngenyaniso nangesigwebo soxolo emasangweni enu.
8:17 Musani ukucinga okubi, elowo ngommelwane wakhe entliziyweni yakhe; ningathandi ukufunga ngobuxoki; ngokuba konke oko; koko ndikuthiyileyo; utsho uYehova.
8:18 Ezinye iintlanga ziya kumfuna uYehova Kwafika ilizwi likaYehova wemikhosi kum, lisithi,
8:19 Utsho uYehova wemikhosi ukuthi, Uzilo lweyesine inyanga, nozilo lweyesihlanu, nozilo lweyesixhenxe, nozilo lweyeshumi, luya kuba yimihlali, nemivuyo, namaxesha emisiweyo okuchwayitha, kwindlu kaYuda; ke thandani inyaniso noxolo.
8:20 Utsho uYehova wemikhosi ukuthi, Kusaya kuza izizwe, nabemi bemizi emininzi.
8:21 Baya kuhamba abemi bomnye baye komnye, bathi, Masihambe siye kumbongoza uYehova, simquqele uYehova wemikhosi; bathi abo, Siya kuhamba nathi.
8:22 Izizwe ezininzi neentlanga ezinamandla ziya kuza kumquqela uYehova wemikhosi eYerusalem, zimbongoze uYehova.
8:23 Utsho uYehova wemikhosi ukuthi, Ngezo mini aya kuthi abambe amadoda alishumi asezilwimini zonke zeentlanga, abambe esondweni lengubo yendoda engumYuda, athi, Siya kuhamba nani, ngokuba sivile ukuba uThixo unani.
9:1 Isihlabo selizwi likaYehova esisingisele elizweni laseHadraki; yiDamasko indawo yokuphumla kwaso; ngokuba uYehova usingise iliso ebantwini, nasezizweni zonke zakwaSirayeli;
9:2 kwaneHamati ehlangene nayo ngomda; iTire neTsidon, nakuba zilumkile kakhulu.
9:3 ITire yazakhela inqaba, yafumba isilivere njengothuli, negolide njengodaka lwezitrato.
9:4 Yabona, iNkosi iya kuyihlutha, ibubethe ubuhandiba bayo elwandle, yona itshiswe ngumlilo.
9:5 IAshkelon iya kukubona, yoyike; neGaza iya kukubona, ithuthumele kakhulu; kwane-Ekron, kuba inqolonci yayo iya kudaniswa, adake ukumkani, angabikho eGaza, neAshkelon ingemiwa.
9:6 Kuya kuhlala imigqakhwe eAshdode, ndinqumle iqhayiya lamaFilisti.
9:7 Ndolisusa igazi lemibingelelo yawo emlonyeni wawo, nezinto zawo ezinezothe emazinyweni awo; kwanawo aya kusalela uThixo wethu, abe njengenkosana kwaYuda, ne-Ekron ibe njengomYebhusi.
9:8 Ndoyinqabisa indlu yam kumkhosi, kodlulayo nakobuyayo, kungabi sacanda mkhandanisi kubo; ngokuba ngoku ndibonile ngamehlo am.
9:9 Gcoba kunene, ntombi inguZiyon; duma, ntombi inguYerusalem; yabona, uKumkani wakho uza kuwe, elilungisa, enosindiso, enentobeko, ekhwele e-esileni, exhamxweni, etholeni lemazi ye-esile.
9:10 Ndozinqumla iinqwelo zokulwa kwaEfrayim namahashe eYerusalem, sinqunyulwe isaphetha sokulwa; athethe uxolo kwiintlanga; ulawulo lwakhe luthabathele elwandle luse elwandle, luthabathele kuwo uMlambo luse eziphelweni zehlabathi.
9:11 Nawe, ngenxa yegazi lomnqophiso wakho, ndiyabandulula ababanjiweyo bakho, baphume emhadini ongenamanzi.
9:12 Buyelani enqabeni, babanjwandini banethemba; nanamhla ndiyaxela, ndithi, Ndiya kukubuyisela ngokuphindiweyo.
9:13 Ngokuba ndimgobile uYuda, isaphetha sam; ndimfakile uEfrayim, utolo lwam; ndiya kubaxhokonxa oonyana bakho, Ziyon, koonyana bakho, Yavan, ndikwenze ube njengekrele legorha.
9:14 UYehova uya kubonakala phezu kwabo, luphume njengombane utolo lwakhe; iNkosi uYehova iya kuvuthela isigodlo, ihambe ngemimoya evuthuzayo yasezantsi.
9:15 UYehova wemikhosi uya kubakhusela ngaphezulu, badle, banyathele amatye okusawula, basele, baxokozele ngokwasewayinini; bazale ngokweengqayi, ngokweembombo zesibingelelo.
9:16 Wobasindisa abantu bakhe uYehova uThixo wabo ngaloo mini, njengomhlambi ngokuba bengamatye esithsaba, abengezela emhlabeni wakhe.
9:17 Kuba kungakanani na ukulunga kwabo, bungakanani na ubuhle babo! Ingqolowa iya konwabisa umlisela, iwayini entsha iwonwabise umthinjana.
10:1 Celani imvula kuYehova ngexesha lemvula evuthisayo. UYehova wenza imibane, abanike imvula eziziphango, elowo amnike umfuno wasendle.
10:2 Ngokuba imilonde-khaya ithethe into ebubutshinga, nabavumisi babone ubuxoki, balawula amaphupha enkohlakalo, bathuthuzela kwangamampunge; ngenxa yoko bakhokile njengomhlambi, bacinezeleka, kuba kungekho malusi.
10:3 Umsindo wam uvuthela abalusi; ndozivelela ngawo iinkunzi ezikhokelayo; kuba uYehova wemikhosi uyawuvelela umhlambi wakhe, indlu kaYuda, abenze babe njengogcadalala lwakhe lwehashe emfazweni.
10:4 Kuya kuphuma kuye ilitye lembombo; kuya kuphuma kuye ibhaxa; kuya kuvela kuye isaphetha sokulwa; kuya kuvela kuye bonke abakhandanisi ngakunye.
10:5 Baya kuba njengamagorha, enyathelela iintshaba zawo eludakeni lwezitrato, kusiliwa; balwe, ngokuba uYehova enabo; badane abakhweli bamahashe.
10:6 Ndiya kuyomeleza indlu kaYuda, ndiyisindise indlu kaYosefu, ndibahlalise; kuba ndisikwa yimfesane ngenxa yabo; boba ngangabo ndingabahlambanga, ngokuba ndinguYehova uThixo wabo ndobaphendula.
10:7 Woba njengegorha uEfrayim, ivuye intliziyo yabo ngokwasewayinini; oonyana babo babone, bavuye; iya kugcoba intliziyo yabo kuYehova.
10:8 Ndiya kubenzela ikhwelo, ndibabuthe; ngokuba ndibakhulule ngokubahlawulela; baya kwanda, njengoko babesanda ngako.
10:9 Ndobahlwayela ezizweni, bandikhumbule emazweni akude, baphile noonyana babo, babuye.
10:10 Ndobabuyisa ezweni laseYiputa, ndibabuthe eAsiriya, ndibazise ezweni laseGiliyadi nelaseLebhanon, kungafumaneki ndawo ibalingeneyo.
10:11 UYehova uya kucanda kulwandle lwembandezelo, abethe emazeni olwandle, zitshe zonke iziziba zoMnayile; lithotywe iqhayiya laseAsiriya, imke intonga yaseYiputa.
10:12 Ndobomeleza ngoYehova, bahambahambe egameni lakhe; utsho uYehova.
11:1 Vula amasango akho, Lebhanon, uyitshise ngomlilo imisedare yakho.
11:2 Bhomboloza, msipres, ngokuba kuwe umsedare, ngenxa yokuba iingangamsha zibhuqiwe. Bhombolozani, mioki yaseBhashan, ngokuba lihlahliwe ihlathi elinwabileyo.
11:3 Yivani ukubhomboloza kwabalusi, ngokuba bubhuqiwe ubungangamsha babo! Yivani ukubharhula kweengonyama ezintsha, ngokuba libhuqiwe iqhayiya laseYordan!
11:4 Watsho uYehova uThixo wam, ukuthi, Yalusa umhlambi wezixhelwayo;
11:5 obathengi bawo bawubulalayo, bathi abanatyala; nabathengisa ngawo bathi, Makabongwe uYehova, ndinobutyebi; nabalusi bawo abawucongi.
11:6 Ngokuba andiyi kubuya ndibaconge abemi behlabathi; utsho uYehova. Yabona, abantu ndibanikela, elowo esandleni sommelwane wakhe, nasesandleni sokumkani wakhe, baliqobe ilizwe, ndingabahlanguli esandleni sabo.
11:7 Ndawalusa ke umhlambi wezixhelwayo, kunye nezinqinileyo zomhlambi. Ndathabatha iintonga zambini, enye ndathi nguMnandi, enye ndathi nguZintya; ndawalusa ke umhlambi.
11:8 Ndabetha bathishwaka abalusi abathathu nganyanga-nye; ndazekaneka ngabo, ndanezothe kubo.
11:9 Ndathi, Andiyi kunalusa; efayo mayife; nethi shwaka mayithi shwaka, neziseleyo mazidlane inyama.
11:10 Ndathabatha intonga yam, uMnandi, ndayaphula, ukuze ndiwaphule umnqophiso wam endanqophisana ngawo nezizwe zonke.
11:11 Waphulwa ke ngaloo mini; zazi ngokunjalo ezinqinileyo zomhlambi, ebe zindiphulaphule, ukuba lilizwi likaYehova eli.
11:12 Ndathi kuwo, Ukuba kulungile emehlweni enu, etheni umvuzo wam; ukuba akulungile, yekani. Bandilinganisela ke umvuzo wam, amashumi amathathu esilivere.
11:13 Wathi uYehova kum, Yiphose kumbumbi, ixabiso elingengangani, abandimisela lona. Ndawathabatha ke amashumi amathathu esilivere, ndawaphosa kumbumbi endlwini kaYehova.
11:14 Ndayaphula intonga yam yesibini, uZintya, ukuze ndibutshitshise ubuzalwana phakathi koYuda noSirayeli.
11:15 Wathi uYehova kum, Phinda uthabathe impahla yomalusi osisimathane.
11:16 Ngokuba, yabona, ndivelisa umalusi elizweni apha, ongayi kuzivelela eziza kuthi shwaka; akayi kuzifuna ezilusali; akayi kuziphilisa ezaphukileyo; akayi kuzondla ezimiyo; inyama yezityebileyo uya kuyidla, awalimaze amanqina azo.
11:17 Yeha, umalusi ongento, owulahlayo umhlambi! Ikrele malibe phezu kwengalo yakhe, neliso lakhe lasekunene! Ingalo yakhe iya koma kanye, neliso lakhe lasekunene licime okukanye.
12:1 Isihlabo selizwe likaYehova, esisingisele kuSirayeli. Utsho uYehova, umaneki wezulu, umseki wehlabathi, umenzi womoya womntu phakathi kwakhe, ukuthi,
12:2 Yabona, iYerusalem ndiyenza ibe yindebe enombilini, yokuhexisa zonke izizwe ngeenxa zonke, imfikele noYuda ekungqingweni kweYerusalem.
12:3 Kothi ngaloo mini, ndiyenze iYerusalem ibe lilitye elingumthwalo ezizweni zonke; bonke abalifunqulayo baya kuzisikisa, bazilimazise, ziyihlanganyele zonke iintlanga zehlabathi.
12:4 Ngaloo mini, utsho uYehova, ndiya kuwabetha othuke amahashe onke, ndibabethe babe nomgada abakhweli bawo, ndiwavule amehlo am phezu kwendlu kaYuda, onke amahashe ezizwe ndiwabethe abe ziimfama.
12:5 Zothi iinkosana zakwaYuda ezintliziyweni zazo, Bangamandla am abemi baseYerusalem, ngoYehova wemikhosi, uThixo wabo.
12:6 Ngaloo mini ndiya kuzenza iinkosana zakwaYuda zibe njengokhamba lomlilo ezinkunini, nanjengezikhuni ezitshangaziswayo ezithungwini, zizitshise ngasekunene nangasekhohlo izizwe zonke ngeenxa zonke; iYerusalem ibuye imiwe esikhundleni sayo eYerusalem.
12:7 UYehova uya kusindisa iintente zakwaYuda kuqala, ukuze isihombo sendlu kaDavide, nesihombo sabemi baseYerusalem, singazikhulisi ngaphezu koYuda.
12:8 Ngaloo mini uYehova uya kubakhusela ubemi baseYerusalem; athi okhubekayo phakathi kwabo abe njengoDavide ngaloo mini; indlu kaDavide ibe njengoThixo, njengesithunywa sikaYehova phambi kwabo.
12:9 Kothi ngaloo mini, ndifune ukuzitshabalalisa zonke iintlanga eziyingenelayo iYerusalem.
12:10 Ndothululela phezu kwendlu kaDavide, naphezu kwabemi baseYerusalem, uMoya wokubabala nowokutarhuzisa, babheke kum mna bamhlabileyo amahlanza; bammbambazelele njengokumbambazelelwa kozelwe wamnye, babe krakra ngenxa yakhe, njengokrakra ngenxa yamazibulo akhe.
12:11 Ngaloo mini siya kuba sikhulu isililo eYerusalem, sibe njengesililo saseHadade-rimon esihlanjeni seMegido.
12:12 Liya kulila ilizwe, imizalwane ngemizalwane iyodwa; umzalwane wendlu kaDavide uwodwa, abafazi babo bebodwa; umzalwane wendlu kaNatan uwodwa, abafazi babo bebodwa;
12:13 umzalwane wendlu kaLevi uwodwa, abafazi babo bebodwa; umzalwane wamaShimehi uwodwa, abafazi bawo bebodwa;
12:14 yonke imizalwane eseleyo, imizalwane ngemizalwane iyodwa, nabafazi babo bebodwa.
13:1 Ngaloo mini kuya kubakho ithende elivulelwe indlu kaDavide nabemi baseYerusalem, ngenxa yesono nangenxa yokungcola.
13:2 Kothi ngaloo mini, utsho uYehova wemikhosi, ndiwanqumle amagama ezithixo elizweni, zingabi sakhunjulwa; nabaprofeti nomoya wobunqambi ndibagqithise, bangabikho ezweni apha.
13:3 Kothi xa athe wabuya waprofeta ubani, bathi kuye uyise nonina abamzalayo. Akuyi kuphila, kuba uthethe ubuxoki egameni likaYehova. Uyise nonina abamzalayo bomhlaba amahlanza ngenxa yokuprofeta kwakhe.
13:4 Kothi ngaloo mini, badane abaprofeti, elowo ngumbono wakhe, ekuprofeteni kwakhe, bangambathi ngubo ixhonti yokuze bakhohlise.
13:5 Wothi, Andimprofeti, ndingumntu olima umhlaba; kuba wandithenga umntu ndisemncinane.
13:6 Kothiwa kuye, Ayini na la manxeba asezandleni zakho? athi, Ngandangxwelerhwa ngawo endlwini yabazizihlobo zam.
13:7 Krele, vuka usukele phezulu kumalusi wam, kumfo ongummelwane, utsho uYehova wemikhosi; betha kumalusi, umhlambi ube lusali; ndisibuyisele isandla sam phezu kwezincinane.
13:8 Kothi ezweni lonke, utsho uYehova, izahlulo ezibini kulo zinqanyulwe zife, esesithathu sihlale kulo.
13:9 Ndosizisa emlilweni esesithathu, ndibanyibilikise njengokunyibilikiswa kwesilivere, ndibacikide njengokucikidwa kwegolide. Bona baya kunqula igama lam, ndibaphendule mna; ndiya kuthi, Ngabantu bam bona; bathi bona, Yehova, unguThixo wethu.
14:1 Yabonani, kuza imini eyekaYehova, kwabiwe amaxhoba akho esazulwini sakho.
14:2 Ndozihlanganisela eYerusalem zonke iintlanga ukuba zilwe; umzi uthinjwe, ziphangwe izindlu, badlwengulwe abafazi; siphume isiqingatha somzi sithinjwe; ke amasalela abantu anganqunyulwa wona kuwo umzi.
14:3 Uya kuphuma ke uYehova, alwe nezo ntlanga, njengemini yokulwa kwakhe, ngemini yomdibaniso.
14:4 Ziya kuma iinyawo zakhe ngaloo mini phezu kweNtaba yemiNquma, ephambi kweYerusalem ngasempumalanga, icandeke iNtaba yemiNquma phakathi, ithabathele empumalanga ise entshonalanga, ibe sisihlambo esikhulu kakhulu; sisunduzeke isiqingatha sentaba sisinge entla, esinye isiqingatha sayo sisinge ezantsi.
14:5 Nosabela esihlanjeni seentaba zam, kuba isihlambo seentaba ezo siya kufika naseAtsele; nisabe njengoko nasabayo ngenxa yenyikima emihleni kaUziya ukumkani wakwaYuda, eze uYehova uThixo wam, eneengcwele zakhe zonke.
14:6 Kothi ngaloo mini kungabi mhlophe, iinkwenkwezi ezinendili zibe luzizi.
14:7 Kuya kuba yimini eyodwa; yona iya kwazeka kuYehova; ayimini, ayibusuku; kuthi ngexa langokuhlwa kube mhlophe.
14:8 Kothi ke ngaloo mini, kuphume eYerusalem amanzi aphilileyo: esinye isiqingatha sawo siye kulwandle lwasempumalanga, esinye isiqingatha sawo siye kulwandle lwasentshonalanga; kube njalo ehlotyeni nasebusika.
14:9 UYehova woba ngukumkani phezu kwehlabathi lonke; ngaloo mini iya kuba nguYehova yedwa, negama lakhe lodwa.
14:10 Ilizwe lonke liya kujika libe njengeArabha, lithabathele eGebha lise eRimon, ezantsi kweYerusalem; liphakame, lihlale esikhundleni salo, lithabathele esangweni lakwaBhenjamin, lise endaweni yesango lokuqala, lise esangweni lembombo; lithabathele enqabeni ende yakwaHananeli, lise ezixovulelweni zokumkani.
14:11 Bohlala kulo, kungabi sabakho kusingela phantsi; ihlale iYerusalem ikholosile.
14:12 Siso esi isibetho aya kuzibetha ngaso uYehova zonke izizwe eziyiphumele umkhosi iYerusalem: uya kuyingcungcuthekisa inyama yomntu, emi ngeenyawo zakhe, aphelele amehlo akhe emakrolomeni awo, luphelele ulwimi wakhe emlonyeni wakhe.
14:13 Kothi ngaloo mini, sibe sikhulu isaqunge phakathi kwazo, siphuma kuYehova; babambe elowo isandla sommelwane wakhe, isandla sakhe siphakamele isandla sommelwane wakhe.
14:14 Naye uYuda uya kulwa nazo eYerusalem; buhlanganiswe ubutyebi beentlanga zonke ezingeenxa zonke, igolide, nesilivere, neengubo, into eninzi kakhulu.
14:15 Soba njalo isibetho kumahashe, nakoondlebende, nakwiinkamela, nakunaesile, nakwiinkomo zonke eziya kuba seminqubeni leyo, sibe njengeso sibetho.
14:16 Othi onke amaqongqolo eentlanga zonke ezibe ziyingenele iYerusalem, enyuke iminyaka ngeminyaka, aye kumnqula uKumkani, uYehova wemikhosi, enze umthendeleko weminquba.
14:17 Kothi emizalwaneni yehlabathi, osukuba engenyuki aye kumnqula eYerusalem uKumkani, uYehova wemikhosi, anganelwa mvula.
14:18 Uya kuthi umzalwane wamaYiputa ongathanga unyuke uze, anganelwa mvula; yoba sisibetho, aya kubetha ngaso uYehova zonke iintlanga ezingenyukiyo ziye kwenza umthendeleko weminquba.
14:19 Siya kuba seso isohlwayo sesono seYiputa, nesohlwayo sesono seentlanga zonke ezingenyukiyo ziye kwenza umthendeleko weminquba.
14:20 Ngaloo mini kuya kubhalwa emankentezeni amahashe, kuthiwe, bubungcwele kuYehova; neembiza endlwini kaYehova zoba njengezitya zokutshiza eziphambi kwesibingelelo.
14:21 Zothi zonke iimbiza eYerusalem nakwaYuda zibe ngcwele kuYehova wemikhosi; beze bonke ababingelelayo, bathabathe kuzo, baphekele kuzo; ngaloo mini kungabi sabakho mKanan endlwini kaYehova wemikhosi.


text:
Chapter 23
1 Wathetha uYehova kuMoses, esithi,
2 Thetha koonyana bakaSirayeli, uthi kubo, Amaxesha amisiweyo kaYehova, eniya kuwavakalisa ukuba abe ziintlanganiso ezingcwele, ngawo la amaxesha am amisiweyo.
3 Wosebenza imihla emithandathu; ke umhla wesixhenxe uyisabatha kasabatha, yintlanganiso engcwele. Ze ningenzi namnye umsebenzi ngawo: yisabatha kaYehova emakhayeni enu onke.
4 Ngawo la amaxesha amisiweyo kaYehova, iintlanganiso ezingcwele, eniya kuzivakalisa ngamaxesha azo amisiweyo ngenyanga yokuqala,
5 ngolweshumi elinesine enyangeni leyo, lakutshona ilanga, yipasika kaYehova.
6 Ngosuku lweshumi elinesihlanu enyangeni leyo ngumthendeleko wezonka ezingenagwele kaYehova; iintsuku ezisixhenxe nodla izonka ezingenagwele.
7 Ngosuku lokuqala noba nentlanganiso engcwele; ize ningenzi msebenzi wakukhonza.
8 Nosondeza ukudla kwasemlilweni kuYehova iintsuku ezisixhenxe; ngosuku lwesixhenxe yintlanganiso engcwele; ize ningenzi msebenzi wakukhonza.
9 Wathetha uYehova kuMoses, esithi,
10 Thetha koonyana bakaSirayeli, uthi kubo: Xa nithe nafika kulo ilizwe endininika lona, navuna isivuno salo, nozisa kumbingeleli isinde lokuqala lesivuno senu,
11 alitshangatshangise isinde phambi koYehova; ukuze linikholekise, alitshangatshangise umbingeleli ngengomso emva kwesabatha;
12 ize ninikele, ngomhla wokulitshangatshangisa kwenu isinde, imvana egqibeleleyo emnyaka mnye, ibe lidini elinyukayo kuYehova;
13 nomnikelo walo wokudla ube zizahlulo ezibini zesishumi se-efa zomgubo ocoliweyo, ogalelwe ioli. Kukudla kwasemlilweni kuYehova, livumba elithozamisayo; nomnikelo walo othululwayo wewayini woba sisahlulo sesine sehin.
14 Ize ningadli sonka, nakhweba, nangqolowa intsha, ide ibe yinkqu yayo loo mini, nizisa ngayo umsondezo kaThixo wenu: ngummiselo ongunaphakade ezizukulwaneni zenu, emakhayeni enu onke.
15 Ize nizibalele iisabatha ezisixhenxe ezigqibeleleyo, nithabathela kwingomso emva kwesabatha, ngomhla wokuzisa kwenu isinde lokutshangatshangisa,
16 kude kube lingomso emva kwesabatha yesixhenxe; nobala imihla emashumi mahlanu, nisondeze umnikelo wokudla omtsha kuYehova.
17 Emakhayeni enu ize nirhole nizise izonka zokutshangatshangisa zibe zibini, zezahlulo ezibini zesishumi zomgubo ocoliweyo, zosiwe zinegwele, zibe ziintlahlela kuYehova.
18 Ndawonye nezonka ezo ize nisondeze iimvana ezigqibeleleyo ezisixhenxe, ezimnyaka mnye, nenkunzi entsha, ithole lenkomo, ibe nye, neenkunzi zezimvu zibe mbini, zibe lidini elinyukayo kuYehova, neminikelo yazo yokudla, neminikelo yazo ethululwayo; kukudla kwasemlilweni, kwevumba elithozamisayo kuYehova.
19 Ize ninikele inkunzi yebhokhwe exhonti ibe nye, ibe lidini lesono, neemvana ezimbini ezimnyaka mnye zibe ngumbingelelo woxolo.
20 Wozitshangatshangisa umbingeleli ezo zinto, ndawonye nezonka eziziintlahlela, zibe ngumtshangatshangiso phambi koYehova, ndawonye neemvana ezimbini; zibe ngcwele kuYehova ngenxa yombingeleli.
21 Nize nimeme ngenkqu yayo loo mini, ukuba kubekho intlanganiso engcwele kuni; ize ningenzi msebenzi wakukhonza. Ngummiselo ongunaphakade emakhayeni enu onke ezizukulwaneni zenu.
22 Ekuvuneni kwenu isivuno selizwe lenu, uze ungaligqibi icala lentsimi yakho ekuvuneni kwakho, ungalubhikici ubhikico lwesivuno sakho; woshiyela olusizana nomphambukeli: ndinguYehova uThixo.
23 Wathetha uYehova kuMoses, esithi,
24 Thetha koonyana bakaSirayeli, uthi, Ngenyanga yesixhenxe, ngolokuqala enyangeni leyo, noba nesabatha, isikhumbuzo sokumema ngesigodlo intlanganiso engcwele.
25 Ize ningenzi namnye umsebenzi wakukhonza; nosondeza ukudla kwasemlilweni kuYehova.
26 Wathetha uYehova kuMoses, esithi,
27 Kodwa ngolweshumi kule nyanga yesixhenxe, ngomhla wokucamagusha, yoba yintlanganiso engcwele kuni, niyithobe imiphefumlo yenu; nisondeze ukudla kwasemlilweni kukaYehova.
28 Ize ningenzi namnye umsebenzi ngenkqu yayo loo mini, kuba ngumhla wokucamagusha, wokunicamagushela phambi koYehova uThixo wenu.
29 Kuba wonke umphefumlo, osukuba ungazithobi ngenkqu yayo loo mini, wonqanyulwa, ungabikho ebantwini bakowawo.
30 Wonke umphefumlo, osukuba usenza namnye umsebenzi ngenkqu yayo loo mini, ndowutshabalalisa loo mphefumlo, ungabikho phakathi kwabantu bako wawo.
31 Ize ningenzi namnye umsebenzi. Ngummiselo ongunaphakade ezi zukulwaneni zenu, emakhayeni enu onke.
32 Yisabatha kasabatha kuni; noyithoba imiphefumlo yenu. Ngolwe sithoba enyangeni leyo, ngokuhlwa, kuthabathele ekuhlweni kuse ekuhlweni, nophumla ngesabatha yenu.
33 Wathetha uYehova kuMoses, esithi,
34 Thetha koonyana bakaSirayeli, uthi, Ngosuku lweshumi elinesihlanu kule nyanga yesixhenxe, ngumthendeleko weminquba iintsuku ezisixhenxe kuYehova.
35 Ngosuku lokuqala yintlanganiso engcwele; ize ningenzi msebenzi wakukhonza.
36 Iintsuku ezisixhenxe nosondeza ukudla kwasemlilweni kuYehova; ngosoku lwesibhozo yoba yintlanganiso engcwele kuni, nisondeze ukudla kwasemlilweni kuYehova. Yingqungquthela; ize ningenzi msebenzi wakukhonza.
37 Ngawo lawo amaxesha amisiweyo kaYehova, enowavakalisa abe ziintlanganiso ezingcwele, okusondeza ukudla kwasemlilweni kuYehova: idini elinyukayo, nomnikelo wokudla, umbingelelo neminikelo ethululwayo, into yemini ngangemini yayo;
38 ngaphandle kweesabatha zikaYehova, nangaphandle kweminikelo yenu, nangaphandle kwezibhambathiso zenu zonke, nangaphandle kweminikelo yenu yonke yokuqhutywa yintliziyo, enimnikayo uYehova.
39 Kodwa ngosuku lweshumi elinesihlanu enyangeni yesixhenxe, ekuhlanganiseni kwenu ungeniselo lwelizwe, ize nenze umthendeleko kaYehova iintsuku ezisixhenxe; ngomhla wokuqala yisabatha, nangomhla wesibhozo yisabatha.
40 Ize nizithabathele ngomhla wokuqala amahlamvu emithi okuhombisa, amagqabi amasundu, namasebe emithi ethe shinyi, nemingculuba yasemlanjeni; nigcobe phambi koYehova uThixo wenu iintsuku ezisixhenxe.
41 Lo mthendeleko nowenzela uYehova iintsuku ezisixhenxe ngomnyaka.
42 Ngummiselo ongunaphakade ezizukulwaneni zenu: niwenze umthendeleko ngenyanga yesixhenxe. Nohlala eminqubeni iintsuku ezisixhenxe; bonke abazalelwe kwaSirayeli bohlala eminqubeni;
43 ukuze zazi izizukulwana zenu, ukuba ndabahlalisa oonyana bakaSirayeli eminqubeni, ekubakhupheni kwam ezweni laseYiputa: ndinguYehova, uThixo wenu.
44 UMoses wabaxelela oonyana bakaSirayeli amaxesha lawo amisiweyo kaYehova.


text:
Chapter 15
1 Ke kaloku iqashiso lwesizwe soonyana bakaYuda, ngokwemizalwane yabo, lasinga emdeni wakwaEdom, entlango yeTsin ngasezantsi, ekupheleni komzantsi.
2 Umda wabo wasezantsi wathabathela ekupheleni koLwandle lweTyuwa, encamini ebheka ezantsi.
3 Waphuma, wasinga ngezantsi ekunyukeni kweAkrabhim, wegqitha waya eTsin, wenyuka waya ngasezantsi kweKadeshe-bharneha, wegqitha waya eHetseron, wenyuka waya eAdare, wajika waya eKarka;
4 wegqitha waya eAtsemon, wema ngomlanjana waseYiputa, ukuma komda wema ngolwandle. Nguwo lowo umda wenu wangasezantsi.
5 Umda wasempumalanga luLwandle lweTyuwa, use ekupheleni kweYordan. Umda wecala langasentla wathabathela encamini yolwandle, ekupheleni kweYordan;
6 wenyuka umda waya eBhete-hogela, wegqitha waya emantla eBhete-arabha, wajika umda waya etyeni likaBhohan unyana kaRubhen.
7 Wenyuka umda waya eDebhiri, uvela entilini yeAkore, wabheka entla eGiligali, malunga nokunyuka kweAdumin ngasezantsi komlanjana; wegqitha apho waya emanzini ase-En-shemeshe, ukuma kwawo wema nge-En-rogele.
8 Wenyuka umda ngomfula woonyana bakaHinom, waya egxalabeni lowamaYebhusi ngasezantsi: yiYerusalem ke leyo; wenyuka umda waya encotsheni yentaba ephambi komfula wakwaHinom, ngasentshonalanga, osekuphekeni kwentili yamaRafa ngasentla.
9 Wahlaba umda, wathabathela encotsheni yentaba, waya emthonjeni wamanzi aseNefetowa, waphuma waya emizini yasentabeni kaEfron, wahlaba waya eBhahala: yiKiriyati-yeharim ke leyo.
10 Wajika umda eBhahala ngasentshonalanga, waya entabeni yakwaSehire, wegqitha waya egxalabeni leHar-yeharim ngasentla: yiKesalon ke leyo; wehla waya eBhete-shemeshe, wegqitha waya eTimna.
11 Waphuma umda waya egxalabeni le-Ekron ngasentla, wahlaba umda waya eShikron, wegqitha waya entabeni yeBhahala, wema ngeYabheneli umda waya wema ngolwandle.
12 Umda wasentshonalanga lulwandle olukhulu nommandla walo. Nguwo lowo umda woonyana bakaYuda ngeenxa zonke, ngokwemizalwane yabo.
13 UKalebhi unyana kaYefune wamnika isabelo phakathi koonyana bakaYuda, ngokutsho kukaYehova kuYoshuwa: umzi ka-Arbha uyise ka-Anaki ngowaseHebron ke lowo,
14 Wabagqogqa apho uKalebhi oonyana bobathathu baka-Anaki, uSheshayi noAhiman noTalemayi, inzalo ka-Anaki.
15 Wenyuka khona waya kubemi baseDebhiri; igama leDebhiri laliyiKiriyati-sefere ngenxa engaphambili.
16 Wathi uKalebhi, Othe wayibulala iKiriyati-sefere, wayithimba, ndomnika intombi yam, uAkesa, ibe ngumkakhe.
17 Wayithimba uOteniyeli unyana kaKenazi, umzalwana kaKalebhi; wamnika ke intombi yakhe, uAkesa, yangumkakhe.
18 Kwathi ekuzeni kwayo, yamvuselela ukuba acele umhlaba kuyise wayo; yehla e-esileni layo. Wathi uKalebhi kuyo, Yintoni na?
19 Yathi, Ndinike into, ngokuba undinike umhlaba ongenamanzi; ndinike nemithombo yamanzi. Wayinika ke imithombo yasentla, nemithombo yasezantsi.
20 Lilo elo ilifa lesizwe soonyana bakaYuda ngokwemizalwane yabo.
21 Imizi ethabathele ekupheleni kwesizwe soonyana bakaYuda, yesa emdeni wakwaEdom ezantsi, yabe iyiKabhetseli, ne-Edere, neYagure,
22 neKina, neDimona, neAdada,
23 neKedeshe, neHatsore, neItenan,
24 iZifi, neTelem, neBhehaloti,
25 neHatsore-hadata, neKeriyoti-hetseron (yiHatsore ke leyo);
26 iAmam, neShema, neMolada,
27 neHatsare-gada, neHeshmon, neBhete-palete,
28 neHatsare-shuwale, neBher-shebha, neBhiziyoteya;
29 iBhahala, neIyim, ne-Etsem,
30 ne-Elitoladi, neKezili, neHorma,
31 neTsikelage, neMademana, neSanesana,
32 neLebhawoti, neShilehim, neAyin, neRimon: yonke loo mizi imashumi mabini anesithoba nemizana yayo.
33 Esihlanjeni: yiEshtawoli, neTsora, neAshna,
34 neZanowa, ne-En-ganim, iTapuwa, ne-Enam;
35 iYarmuti, neAdulam, iSoko, neAzeka,
36 neShaharim, neAditayim, neGedera, neGederotayim: imizi elishumi elinamine inemizana yayo.
37 ITsenan, neHadasha, neMigedali yakwaGadi,
38 neDilan, neMizpa, neYoketeli;
39 iLakishe, neBhitsekati, ne-Eglon,
40 neKabhon, neLamasi, neKitilishe,
41 neGederoti, iBhete-dagon, neNahama, neMakeda: imizi elishumi elinamithandathu inemizana yayo.
42 ILibhena, ne-Etere neAshan,
43 neIfeta, neAshna, neNetsibhi,
44 neKehila, neAkezibhi, neMaresha: imizi esithoba inemizana yayo.
45 IEkron, namagxamesi ayo, nemizana yayo;
46 kwathabathela e-Ekron ngasentshonaganga, yonke esecaleni leAshdode, nemizana yayo.
47 IAshdode, namagxamesi ayo, nemizana yayo; iGaza namagxamesi ayo, nemizana yayo, kwesa kumlanjana weYiputa, nolwandle olukhulu, nommandla walo.
48 Esezintabeni: yiShamire, neYatire, neSoko,
49 neDana, neKiriyati-sana (yiDebhiri ke leyo);
50 neAnabhi, ne-Eshtemo, neAnim,
51 neGoshen, neHolon, neGilo: imizi elishumi elinamnye, inemizana yayo.
52 IArabhi, neDuma, ne-Eshan,
53 neYanim, neBhete-tapuwa, neAfeka,
54 neHumta, neKiriyati ka-Arbha (yiHebron ke leyo); neTsihore: imizi esithoba inemizana yayo.
55 IMahon, iKarmele, neZifi, neYuta,
56 neYizereli, neYokedam, neZanowa;
57 iKayin, iGibheha, neTimna: imizi elishumi inemizana yayo.
58 IHalehule, iBhete-tsure, neGedore,
59 neMaharati, neBhete-anoti, ne-Elitekon: imizi emithandathu inemizana yayo.
60 IKiriyati-bhahali (yiKiriyati-yeharim ke leyo) neRabha: imizi emibini inemizana yayo.
61 Esentlango yiBhete-arabha, iMidin, neSekaka,
62 neNibheshan, noMzi weTyuwa, ne-Engedi: imizi emithandathu inemizana yayo.
63 Ke amaYebhusi, abengabemi baseYerusalem, ababanga nako ukuwagqogqa oonyana bakaYuda; ahlala amaYebhusi noonyana bakaYuda eYerusalem nanamhla.


text:
Chapter 15
1 Bafike oko kuYesu abaseYerusalem ababhali nabaFarisi, besithi,
2 Kungani na ukuba abafundi bakho basigqithe isithethe samanyange? Kuba abazihlambi izandla zabo, xa badla isonka.
3 Waphendula ke yena wathi kubo, Nani, kungani na ukuba niwugqithe umthetho kaThixo ngenxa yesithethe senu?
4 Kuba uThixo wawisa umthetho, esithi, Mbeke uyihlo nonyoko; wathi kanjalo, Omthethela okubi uyise nokuba ingunina, makafe ukufa.
5 Ke nina nithi, Othe kuyise nokuba kukunina, Iselingumnikelo kuThixo, into onge uba uncedwa ngayo ndim, ukholisile: akasayi kuba sambeka uyise nokuba ngunina.
6 Niwuphangile ke igunya umthetho kaThixo ngenxa yesithethe senu.
7 Bahanahanisindini, watyapha ukuprofeta ngani uIsaya, esithi,
8 Aba bantu basondela kum ngomlomo wabo, Bandibeke ngemilebe yomlomo wabo; Kanti intliziyo yabo ikude lee kum;
9 Bafumana ke bendihlonela, Befundisa iimfundiso eziyimithetho yabantu.
10 Wayibizela kuye indimbane, wathi kubo, Phulaphulani, niqonde.
11 Asikokungena emlonyeni okumenza inqambi umntu; ke okuphuma emlonyeni, kuko oko okumenza inqambi umntu.
12 Beza abafundi bakhe bathi kuye, Uyazi na ukuba abaFarisi bathe bakuliva elo zwi bakhubeka?
13 Waphendula ke wathi, Zonke izityalo ezingatyalwanga nguBawo wasemazulwini ziya kuncothulwa.
14 Bayekeni; ngabakhokeli beemfama abakwaziimfama; ke kaloku, xa sukuba imfama ikhokela imfama, zombini ziya kweyela emhadini.
15 Waphendula ke uPetros wathi kuye, Sixelele lo mzekeliso.
16 Wathi ke yena uYesu, Anikabi nakuqonda na nani nangoku?
17 Anikaqiqi na, ukuba konke okungena emlonyeni kusinga esiswini, ize kulahlelwe endaweni esese?
18 Ke zona izinto eziphuma emlonyeni, ziphuma kuyo intliziyo; zizo ezo ezimenza inqambi umntu.
19 Kuba kuyo intliziyo kuphuma izicamango ezingendawo, ookubulala, ookukrexeza, oomibulo, oobusela, ookungqina ubuxoki, ookunyelisa.
20 Zizo ezo izinto ezimenza inqambi umntu; kodwa kona ukudla ngezandla ezingahlanjwanga akumenzi nqambi umntu.
21 Ephumile khona apho, uYesu wasinga kwimida yaseTire neTsidon.
22 Kwathi thu umKananekazi evela kuloo mida, ekhala esithi, Ndenzele inceba, Nkosi, nyana kaDavide; intombi yam iphethwe yidemon kakubi. Akamphendula ke nelizwi eli.
23 Beza abafundi bakhe, bamcela besithi, Mndulule, ngokuba usilandela ekhala.
24 Waphendula ke yena wathi, Ndithunywe kwizimvu ezilahlekileyo zendlu kaSirayeli zodwa.
25 Weza ke waqubuda kuye, esithi, Nkosi, ndisize.
26 Uphendule ke wathi, Asinto intle ukusithabatha isonka sabantwana, siphoswe ezinjaneni.
27 Wathi ke yena, Ewe, Nkosi; kuba neenjana zidla kwiimvuthuluka eziwa etafileni yabaninizo.
28 Waza ke waphendula uYesu wathi kuye, Mfazi, lukhulu ukholo lwakho; makwenzeke kuwe njengokuthanda kwakho. Yaphiliswa intombi yakhe kwangelo lixa.
29 Esukile apho, uYesu weza ngaselwandle lwaseGalili, wenyuka intaba, wahlala phantsi khona.
30 Kweza kuye izihlwele ezininzi, zinazo iziqhwala, iimfama, izidenge, izilima, nabanye abaninzi, zababeka phantsi ezinyaweni zikaYesu; wabaphilisa;
31 zada zamangaliswa izihlwele ezo, zakubona izidenge zithetha, izilima ziphilile, iziqhwala zihamba, neemfama zibona; zamzukisa uThixo kaSirayeli.
32 Ebabizele ke kuye uYesu abafundi bakhe, wathi, Ndisikwa yimfesane ngenxa yezihlwele, ngokuba sekuntsuku ntathu behleli nam, bengenanto bangayidlayo; ukuthi ke ndibandulule bengadlanga andikuthandi, hleze batyhafe endleleni.
33 Bathi kuye abafundi bakhe, Sozizuza phi na entlango apha izonka ezingade zihluthise izihlwele ezingakanana?
34 Athi kubo uYesu, Zingaphi na izonka eninazo? Bathi ke bona, Zisixhenxe, neentlanzana ezimbalwa.
35 Wathi kwizihlwele mazihlale phantsi emhlabeni.
36 Wazithabatha ke izonka zosixhenxe neentlanzi, wabulela, waqhekeza, wanika abafundi bakhe, abafundi ke banika izihlwele.
37 Badla bonke bahlutha; basusa amaqhekeza aseleyo, iingobozi zasixhenxe zizele.
38 Ke kaloku abo babesidla babengamawaka amane amadoda, ngaphandle kwabafazi nabantwana.
39 Ezindulule izihlwele, wangena emkhombeni, weza emacaleni aseMagadala.


text:
Chapter 15
1 Ke kaloku, bazalwana, ndiyanazisa iindaba ezilungileyo, ezo ndazishumayela kuni, nazamkelayo nokuzamkela, nimiyo nokuma kuzo,
2 nisindiswayo nokusindiswa ngazo, ukuba nizibambile ngelizwi endazishumayela ngalo kuni; ukuba anithe nafumana nakholwa.
3 Kuba ndaninikela kweziyintloko izinto oko ndakwamkelayo nokukwamkela: okokuba uKristu wazifela izono zethu ngokwezibhalo,
4 nokokuba wangcwatywa, nokokuba uvukile ngomhla wesithathu ngokwezibhalo;
5 nokokuba wabonwa nguKefas, emva koko ngabalishumi elinababini.
6 Emveni kuko wabonwa ngaxesha linye ngabazalwana abangaphezu kwamakhulu amahlanu, abasahleliyo nangoku abona baninzi kubo; inxenye ke yalala ukufa.
7 Emva koko wabonwa nguYakobi, kamva ngabo bonke abapostile.
8 Ekugqibeleni ke kwabo bonke, kwanga kukwinto ezelwe lingekabi lilixa layo, wabonwa nandim.
9 Kuba mna ndingoyena mncinanana kubapostile, endingafanele kubizwa ngokuba ngumpostile, ngenxa enokuba ndalitshutshisa ibandla likaThixo.
10 Ke ngobabalo lukaThixo ndiyinto endiyiyo, nobabalo lwakhe kum alubanga nakulambatha; ndesuka ndabagqitha bonke ngokubulaleka; ingendim ke, ilubabalo lukaThixo olunam.
11 Ke ngoko, nokuba ndim, nokuba ngabo, senjenjalo thina ukushumayela; nenjenjalo ke nina ukukholwa.
12 Ke, ukuba uKristu uyashunyayelwa ukuba uvukile kwabafileyo, batsho ngani na abathile phakathi kwenu ukuthi, akukho luvuko lwabafileyo?
13 Ke, ukuba akukho luvuko lwabafileyo, woba akavukanga noKristu;
14 ukuba ke uKristu akavukanga, koba akunto ukushumayela kwethu, loba luyalambatha nokholo lwenu.
15 Sofunyanwa ke singawo namangqina amxokayo uThixo, ngokuba sangqinayo ngoThixo ukuba wamvusa uKristu: angamvusanga, ukuba ke kanti abafileyo abavuki.
16 Kuba, ukuba abafileyo abavuki, noKristu woba akavukanga.
17 Ukuba ke uKristu akavukanga, loba luyinto engeyanto ukholo lwenu, noba nisesezonweni zenu;
18 ngoko nabalele ukufa bekuKristu, boba batshabalele.
19 Ukuba singabathembele kuKristu kobu bomi bodwa, soba sizezona ntsizana kubantu bonke.
20 UKristu yena kunje uvukile kwabafileyo, waba yintlahlela yabalele ukufa.
21 Kuba ekubeni kaloku kungomntu ukufa, kukwangomntu ukuvuka kwabafileyo.
22 Kuba, njengokuba kuye uAdam bafa bonke, ngokunjalo nakuye uKristu baya kudliswa ubomi bonke:
23 elowo ke kolwakhe uluhlu; intlahlela inguKristu, kamva abakaKristu ekufikeni kwakhe;
24 kwandule ke ukubakho isiphelo, xa athe wabunikela ubukumkani kuye uThixo uYise, xa athe wabubhangisa bonke ubulawuli, nalo lonke igunya, namandla.
25 Kuba umelwe yena kukuthi alawule, ade azibeke phantsi kweenyawo zakhe zonke iintshaba.
26 Olokugqibela utshaba oluya kubhangiswa kukufa;
27 kuba izinto zonke wazithobela phantsi kweenyawo zakhe. Ke xa athi, Izinto zonke zithotyiwe, kuyabonakala ukuba akabalwa lowo wazithobela phantsi kwakhe zonke izinto.
28 Xa ke zithe zathotyelwa phantsi kwakhe zonke izinto, uya kwandula noNyana ngokwakhe athotyelwe phantsi kwalowo wazithobela phantsi kwakhe zonke izinto, ukuze uThixo abe zizinto zonke kubo bonke.
29 Okanye baya kwenza ntoni na abo babhaptizelwa abafileyo, ukuba abafileyo abaze bavuke? Yini na ukuba babhaptizelwe nokubhaptizelwa abafileyo?
30 Nathi, yini na ukuba sibe semngciphekweni amaxa onke?
31 Ndisekufeni imihla ngemihla; qondani ngokuzingca kwam ngani, endinako ndikuKristu Yesu, iNkosi yethu.
32 Ukuba ndithe ngokwabantu ndalwa namarhamncwa e-Efese, kundinceda ntoni na? Ukuba abafileyo abavuki, masesisidla, sisela, kuba ngomso siya kufa.
33 Musani ukulahlekiswa. Incoko embi yonakalisa izimilo ezilungileyo.
34 Qabukani kakuhle, ningoni; kuba inxenye inentswela-kumazi uThixo; nditsho kuni ukuba nidane.
35 Wosuka ubani athi, Bathini na ukuvuka abafileyo? Beza benamzimba unjani na?
36 Msweli-kuqonda wena, into oyihlwayelayo ayenziwa iphile, ukuba ayikhanga ife.
37 Kanjalo loo nto uyihlwayelayo, akuhlwayeli sona isiqu sento esiya kubakho; uhlwayela ukhozo nje, lungathi lube lolwengqolowa, nokuba lolwezinye iintlobo;
38 uThixo ke ulunika isiqu, njengoko athandileyo; iyileyo imbewu uyinika esisesayo isiqu.
39 Yonke inyama ayinyama-nye; enye yinyama yabantu, enye yinyama yeenkomo, enye yeyeentlanzi, enye yeyeentaka.
40 Kukho iziqu ezisezulwini, neziqu ezisemhlabeni; bubodwa ubuqaqawuli bezasezulwini, bubodwa obezasemhlabeni.
41 Bubodwa ubuqaqawuli belanga, bubodwa ubuqaqawuli benyanga, bubodwa ubuqaqawuli beenkwenkwezi; kuba inkwenkwezi iyahluka kwenye inkwenkwezi ngobuqaqawuli.
42 Lunjalo ke kanye novuko lwabafileyo. Umzimba uhlwayelwa unokonakala, uvuka ungenakonakala.
43 Uhlwayelwa uswele imbeko, uvuka unobuqaqawuli; uhlwayelwa uswele amandla, uvuka unamandla;
44 kuhlwayelwa umzimba ongowemvelo, kuvuka umzimba ongowomoya. Kukho umzimba ongowemvelo, kukho nomzimba ongowomoya.
45 Ngokunjalo kubhaliwe kwathiwa, Owokuqala umntu uAdam waba ngumphefumlo odla ubomi; owokugqibela uAdam waba ngumoya odlisa ubomi.
46 Ke akuqali okomoya; kuqala okwemvelo, kwandule ukuza okomoya.
47 Owokuqala umntu uphume emhlabeni, ungowomhlaba; owesibini umntu, iNkosi, uphume emazulwini.
48 Into ayiyo owomhlaba, bakwayiyo abomhlaba; kanjalo nento ayiyo osemazulwini, bakwayiyo abasemazulwini;
49 njengokuba sawambathayo umfanekiselo wowomhlaba, siya kuwambatha nomfanekiselo wosemazulwini.
50 Ke, bazalwana, nditsho ukuthi, inyama negazi azinako ukubudla ilifa ubukumkani bukaThixo; nokonakala akunakukudla ilifa ukungonakali.
51 Yabonani, ndinixelela imfihlelo: Okunene asiyi kulala ukufa sonke; kodwa siya kwenziwa ngakumbi sonke,
52 ngesiquphe, ngephanyazo, ngexilongo lokugqibela. Kuba liya kulila ixilongo, bavuke abafileyo bengenakonakala, senziwe ngakumbi ke thina.
53 Kuba kumele oku konakalayo ukwambatha ukungonakali, noku kufayo ukwambatha ukungafi.
54 Xa ke oku konakalayo kuthe kwambatha ukungonakali, noku kufayo kuthe kwambatha ukungafi, liya kwandula ukwenzeka ilizwi elibhaliweyo lokuthi, Ukufa kufincelwe eloyisweni.
55 Luphi na, kufa, ulwamvila lwakho? Luphi na, Hadesi, uloyiso lwakho?
56 Ulwamvila lokufa sisono; amandla esono ngumthetho.
57 Makubulelwe ke kuThixo osinikayo uloyiso olo, ngayo iNkosi yethu uYesu Kristu.
58 Ngoko ke, bazalwana bam abaziintanda, qinani, ningabi nakushukuma; nihlale niphuphuma umsebenzi weNkosi, nisazi nje ukuba ukubulaleka kwenu akulambathi eNkosini.


text:
Umsebenzi Wethu Wokupapasha
UMSEBENZI WOKUPAPASHA
Ukukhuthaza Ukuthanda Nokuhlonipha Inyaniso
Nabani na ofunda incwadi zamaNgqina KaYehova okanye obukela iividiyo zethu, unokuqiniseka ukuba inkcazelo iye yaphandwa ibe ichanile.
UMSEBENZI WOKUPAPASHA
Ukukhuthaza Ukuthanda Nokuhlonipha Inyaniso
Nabani na ofunda incwadi zamaNgqina KaYehova okanye obukela iividiyo zethu, unokuqiniseka ukuba inkcazelo iye yaphandwa ibe ichanile.
Ukusasaza Uncwadi LweBhayibhile ECongo
Nyanga nganye, amaNgqina kaYehova athatha uhambo olude ukuze ase iiBhayibhile noncwadi olusekelwe eBhayibhileni kubantu baseDemocratic Republic of the Congo.
Kusasazwa Iindaba Ezilungileyo Ngeelwimi Zomthonyama EIreland NaseBritani
AmaNgqina kaYehova enza umgudu okhethekileyo wokufikelela abantu abafunda okanye abathetha isiGaelic saseSkotlani, isi-Irish nesiWelsh. Abantu baye basabela njani?
Iifoto—Abantwana Bayazithanda Iividiyo
Bukela oko kuthethwa ngabantwana ngezi vidiyo zeBhayibhile zithi, Yiba Ngumhlobo KaYehova, ezinoopopayi uSihle noAvela.
Iividiyo Ngeelwimi Ezingamakhulu
Ividiyo ethi Yintoni Eyenzekayo EHolweni YoBukumkani? ifumaneka ngeelwimi ezingaphezu kweziyi-400, ibe ethi Kutheni Ufanele Ufunde IBhayibhile? ngeelwimi ezingaphezu kweziyi-550. Zibukele ngolwimi lwakho.
Ividiyo: Indlela Ezenziwa Ngayo IiBhayibhile EJapan
Bona indlela esinceda ngayo isakhiwo ekuprintwa kuso iiBhayibhile eJapan ukuze abantu abasehlabathini bafumane iiBhayibhile.
Ividiyo: IMboniselo Eyenziwe Lula—Inceda Abantwana EDenmark
Funda indlela enye intsapho yaseDenmark eyisebenzisa ngayo le Mboniselo yenziwe lula.
Ukwenza IBhayibhile Entsha
Bukela indlela eyenziwa ngayo iNguqulelo Yehlabathi Elitsha. Kutheni kuchithwa ixesha, imali, nemigudu kuveliswa le Bhayibhile ehlaziyiweyo?
Umsebenzi Wokuguqulela EMexico NakuMbindi Merika
Kutheni amaNgqina kaYehova eMexico nakuMbindi Merika eguqulela uncwadi ngeelwimi ezingaphezu kweziyi-60 kuquka isiMaya, isiNahuatl nesiLow German?
Ukunceda Abantu Abangaboniyo BaseAfrika
Abantu abangaboniyo baseMalawi babulela ngeencwadi zabo zeBraille ezibhalwe ngesiChichewa, ulwimi lwabo lweenkobe.
IBhayibhile Eyomeleleyo
INguqulelo Yehlabathi Elitsha YeZibhalo Ezingcwele ehlaziyiweyo ka-2013 iyabukeka yaye yomelele.
Abaguquleli BeSpanish Bafudukela ESpeyin
Ukususela ngo-1909 uncwadi lweBhayibhile lwamaNgqina kaYehova beluguqulelwa ngeSpanish. Funda okungakumbi ngomsebenzi wabo.
Iividiyo Ezivuyisa Abantwana
AmaNgqina kaYehova enze iividiyo zoopopayi ezifundisa abantwana iindlela zokuziphatha nangoThixo. Uye wayintoni umphumo?
Iminyaka Elikhulu Yomculo Odumisa UThixo
AmaNgqina kaYehova awusebenzise njani umculo kunqulo lwawo?
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?
Ilayibrari Efumaneka Lula
I-JW Library yinkqubo efumaneka simahla yokufundisisa iBhayibhile.
Umsebenzi Wokuprinta Owenziwa Ehlabathini—Unceda Abantu Bafunde NgoThixo
AmaNgqina kaYehova anezakhiwo zokuprinta eziyi-15 azisebenzisa ehlabathini lonke, kuzo enza iincwadi ezisekelwe eBhayibhileni ngeelwimi ezingaphezu kwe-700.
Bazokwenza Umculo
Kangangeminyaka engaphezu kweyi-40, iimvumi eziphuma kulo lonke ihlabathi zivuyele ilungelo lokwenza umculo njengabadlali abakhethekileyo beokhestra.
Ngoku I-jw.org Ifumaneka Ngeelwimi Ezingaphezu Kweziyi-300!
AmaNgqina kaYehova awasasaza njani amacebiso asuka eBhayibhileni ngeelwimi ezininzi kangaka? Ziqhuba njani ezinye iiwebhsayithi ezidumileyo?
Incwadana Efundisa Ngemifanekiso Efumaneka Ngeelwimi Ezininzi
Incwadana ethi, Listen to God iye yanceda abantu abaninzi ehlabathini lonke bamazi uThixo nesigidimi sakhe esiseBhayibhileni. Funda ngoko baye bakuthetha ngale ncwadana inemibalabala.
IMboniselo YesiGreenlandic Inconywa KwiTV
NgoJanuwari 2013, ijelo leendaba laseGreenland lazisa ukuba iMboniselo yesiGreenlandic ineminyaka eyi-40 ipapashwa.
Ividiyo: The Simplified Edition of The Watchtower—Helping to Teach Children
Bona indlela intsapho eyisebenzisa ngayo iMboniselo yesiNgesi esenziwe lula ukuze incede abantwana bafunde ngoThixo.
Ividiyo: “Without It, I Would Feel Lost”
Yiva ibali lendoda eyimfama, eye yafumana iBhayibhile ngeBraille
Ividiyo: “I Thank Jehovah For Helping Me”
Funda ukuba iMboniselo yesiNgesi esenziwe lula yayinceda njani enye indoda yasondela kuYehova uThixo.
Umatshini Onamavili Ayi-400
Bona indlela umatshini wokuprinta owaphuculwa ngayo ukuze usike, upakishe uze ubale uncwadi lweBhayibhile.
Ukunceda Abafundi Ngokusebenzisa Imifanekiso
Iimpapasho ezininzi zamaNgqina kaYehova zinemifanekiso emibalabala etyebisa oko kubhalwe kuzo, kodwa kwakungasoloko kunjalo.
Anika Abantu IiBhayibhile Ngolwimi Lwabo
Nabani na ofuna ukufunda iNguqulelo Yehlabathi Elitsha YeZibhalo Ezingcwele uyifumana ngaphandle kwentlawulo.
Ividiyo: “Nantsi Indlela”
Mamela ingoma esekelwe kwiivesi zeLizwi likaThixo njengoko iculwa ngeelwimi ezisibhozo.
Ngoku Incwadi YeGenesis Iyafumaneka NgeNtetho Yezandla YaseMerika
Incwadi yeBhayibhile yeGenesis yeNtetho Yezandla YaseMerika iyafumaneka!
Umsebenzi Owenziwa Ehlabathini Wokuvelisa IiBhayibhile Ezinoqweqwe Oluqinileyo Uyenziwa NaseJapan
Kufakelwe umatshini omtsha kwisakhiwo sokuprinta samaNgqina kaYehova eJapan. Funda okungakumbi ngalo matshini uzidibanisela iincwadi.
Umculo Ngeelwimi ezininzi
Funda ngeengxaki eziye zakho xa bekuguqulelwa amazwi eengoma kwiilwimi ezininzi.
Amaphepha Ambalwa, Iilwimi Ezininzi
Ukususela ngoJanuwari 2013, IMboniselo noVukani! ziza kuba namaphepha ambalwa. Ngoba?
Ividiyo: IMboniselo—Ukususela Ngo-1879
Funda indlela elona phephancwadi lisasazwa kakhulu ehlabathini lonke eliye latshintsha ngayo inkangeleko ukutyhubela iminyaka.
IBhayibhile Emalunga Neemitha Ezimbini
Khawubone ukuba iiBhayibhile zeBraille ziguqulelwa njani ngeelwimi ezininzi.
IMboniselo—Alikho Elinye Iphephancwadi Elifikayo Kweli
Sipapasha size sisasaze IMboniselo ngeelwimi ezingaphezu kwe-190 ehlabathini lonke. Kuthekani ngezinye iimpapasho?
IMboniselo Eyenziwe Lula
IMboniselo yesiNgesi eyenziwe lula sayiqalisa ngowama-2011. Khawuve indlela abangenelwa ngayo abo bayifundayo ehlabathini lonke.


text:
Akunjalo kuphela abathengi bethu - kodwa kunye neentsapho kunye namaqela ukuya kwi-7 yabantu - sinika ithuba lokuba uhambo olukhululekile kwelinye lamacousine enhle kakhulu. Ngokukodwa kwiinyanga zasehlotyeni, iBasel ithatha abavakhenkethi abaninzi abafuna ukufumana izixeko ezikufutshane eSwitzerland, eFransi naseJamani. Ngenxa yendawo yethu ebalulekileyo singenza uhambo lwakho lweedolophu lukhululekile kunokwenzeka. Abaninzi bethu abathengi bamashishini banandipha ithuba lokudibanisa ishishini kunye nolwangasese kwaye bakhokelwe ngabaqhubi beenqwelo-moya, abanokuxinzezeleka kwezoshishino kunye nokuhlaselwa kwabantufunda ngakumbi
Kunyaka ngamnye entwasahlobo, iBasel yindlu ngeveki kwiinkampani ze-1,800 ezibonisa ukubukela kwazo kunye neengubo kwiBaselword. Abaququzeleli bale mfuneko ebalulekileyo yezorhwebo abazange bakhononde ngokubaluleka kweendwendwe. Abathengisi be-100,000 kunye nabameli beefama zindwendwe kulindeleke ukuba baye kwiHlabathi yeHlabathi yeeWatch kunye neeJellery. Ngo-Matshi i-22, i-2018 amasango efanelekileyo aya kuvula iindwendwe. Ngomqhubi wakho ku-BASELWORD - Ukuthunyelwa kweeNkonzo zaseBasel I-EuroAirport yaseBasel yimizuzu embalwa nje kwimiboniso. Kodwa ngokuqinisekileyo - njengamanye amaninzifunda ngakumbi
Yonke intsuku yaseBasel isingatha kwiinkampani ze-1800 ezibonisa ukubukela kwazo kunye neendalo zezinto zokugcoba kwi-Baselword. Akukho mfuneko yokukhalaza malunga nenani leendwendwe kule ndawo ebalulekileyo yokurhweba, kuba njengoko ngonyaka, i-2017 kulindeleke ukuba imelwe ngabadayisi be-100.000 kunye nabameli be-World Watch kunye ne-Show Jewelryery. Nge-22 Matshi i-2018 amasango e-fairly will open for the flow of visitors. Ukuhamba ngokukhawuleza kwi-BASELWORD - I-Basel ye-Transfer Service yethu I-EuroAirport yaseBasel yimizuzu embalwa nje ngemoto evela kwisiko lomboniso. Kodwa ngokuqinisekileyo ufuna - njengabanye abahamba ngezoshishino - umbonisi wombonisifunda ngakumbi
Sinikela ngenkonzo ekhethekileyo njengendwendwe yehotele kwisixeko sethu esihle saseBasel. Ngenkonzo yonkqonkqo ngexesha lokuhlala kwakho eBasel, siqinisekisa ukuba unokugxila kwizinto eziyimfuneko-nokuba ngaba ukujonga kwindawo yaseKapa yaseBasel, ukutyelela kwi-Kunstmuseum okanye kwintlanganiso yakho yebhizinisi. Ukuthunyelwa kwenkonzo ngokuthe ngqo kwiSango leMoto okanye kwiHhovisi Siya kukunyamekela xa ufika eBasel kwisikhululo se-moya okanye kwisikhululo sezitimela. Silindele wena kwisigxina sokufika kwaye sikhuphe uhambo lwakho ngokukunceda ngemithwalo yakho kwi-limousine yethu. Ukususela apho siyahambafunda ngakumbi
Ukufika ngokukhuselekileyo kwaye ngokukhawuleza - kunye neNkonzo yakho yokuThumela iNtlawulo yeeNkcazo Uzimisele ukuhamba kwishishini okanye ukuzonwabisa ngokwakho kwaye ungathanda ukuqinisekisa ukuhamba kakuhle kunye ne-airport shuttle ngaphambi kokuba uhambe? Umqhubi wethu uya kukukhetha ngomnye we-limousines ephakamileyo, e-Jamani esuka ekhaya, evela eofisini okanye esangweni le-moya. Kakade siya kukunceda ngomthwalo. Kakade ke, ukuba idiza yakho ifike emva kwexesha, asiyi kukuyeka kodwa silinde ukufika kwakho. Ufike ngokukhululekile kwaye ukhululekile kwindawo ekuya kuyo Ininzi labagibeli bethu basebenzisa ukuthutha kwe-moya phakathi kweZilich Airport kunye ne-Eurofunda ngakumbi


text:
Ngaba Indlela Yokugweba Efanelekileyo Uyibona Ngendlela KaYehova?
“Ndiya kuvakalisa igama likaYehova . . . , nguThixo wentembeko, tu ubugqwetha.”—DUT. 32:3, 4.
IINGOMA: 110, 2
1, 2. (a) UNabhoti noonyana bakhe badlelw’ indlala njani? (b) Siza kufunda ntoni kwimizekelo emibini esiza kuthetha ngayo kweli nqaku?
KHAWUBE nombono woku kulandelayo. Utata utyatyekwa ngetyala anokufumana isigwebo sentambo ngalo. Intsapho nezihlobo zothuswe kukugwetywa kwakhe ngobungqina bobuxoki obunikelwe ngamadoda aziwayo ukuba azizikrelemnqa. Kuthi mabafe abantu abangathandi ukubona omnye umntu esohlwayelwa into angayenzanga, njengoko bebukele le ndoda noonyana bakhe abamsulwa bebulawa. Asiyontsomi le. Le nto yenzeka kumkhonzi kaYehova othembekileyo, uNabhoti, owayephila ngexesha amaSirayeli ayelawulwa nguKumkani uAhabhi.—1 Kum. 21:11-13; 2 Kum. 9:26.
2 Kweli nqaku, asizukuthetha ngoko kwenzeka kuNabhoti kuphela, kodwa siza kuthetha nangomdala webandla lamaKristu wenkulungwane yokuqala owaphazamayo. Njengoko sifunda ngale mizekelo iseBhayibhileni siza kubona ukuba ukuthobeka kubaluleke kakhulu ukuze indlela yokugweba efanelekileyo siyibone ngendlela uYehova ayibona ngayo. Siza kufunda nokuba, ukubaxolela abo baye badlel’ indlala thina okanye abanye abantu ebandleni, kubonisa ukuba sijonga izigwebo ngendlela uYehova azijonga ngayo.
UKUJIJWA KWESIGWEBO
3, 4. Wayengumntu onjani uNabhoti, ibe kutheni engazange avume ukuthengisela uAhabhi isidiliya sakhe?
3 AmaSirayeli amaninzi ayelandela umzekelo ombi kaKumkani uAhabhi nowomfazi wakhe, uKumkanikazi uIzebhele ongendawo, kodwa yena uNabhoti wayethembekile kuYehova. Abo banquli bakaBhahali babengamboni uYehova, ibe bengenaxesha lemithetho yakhe. Kodwa yena uNabhoti wayekuxabisa ukuba ngumhlobo kaYehova ngaphezu kobomi bakhe.
4 Funda eyoku-1 yooKumkani 21:1-3. UNabhoti akazange avume xa uAhabhi wayefuna ukuthenga isidiliya sakhe okanye amnike esinye esibhetele kunaso. Kwakutheni? Wamcacisela kakuhle wathi: “Makube lee kum, ngenxa kaYehova, ukuba ndikunike ilifa lookhokho bam.” UNabhoti akazange avume kuba umthetho uYehova awayewunike amaSirayeli, wawungawavumeli ukuba athengise ilifa lawo. (Lev. 25:23; Num. 36:7) Kucacile ke ukuba uNabhoti izinto wayezijonga ngendlela uYehova azijonga ngayo.
5. UIzebhele waba naliphi igalelo ekubulaweni kukaNabhoti?
5 Okubuhlungu kukuba ngenxa yokuba uNabhoti engazange avume, uKumkani uAhabhi nomkakhe benza izinto ezimbi enye emva kwenye. Ukuze afumanele umyeni wakhe eso sidiliya, uIzebhele wenzela uNabhoti iyelenqe lokuba atyholwe ngento angayenzanga eyabangela ukuba axhonywe kunye noonyana bakhe. UYehova weyeza kwenza ntoni ngesi sigwebo sijijekileyo?
ISIGWEBO SIKATHIXO SOBULUNGISA
6, 7. UYehova wabonisa njani ukuba uyathanda ukuba kugwetywe ngobulungisa, yaye kutheni imele ukuba loo nto yayithuthuzela intsapho nezihlobo zikaNabhoti?
6 Ngokukhawuleza uYehova wathuma uEliya ukuba aye kuphendulisa uAhabhi ngale nto. UEliya wamfumanisa uAhabhi enetyala lokubulala nelobusela. Sasisithini isigwebo sikaYehova kweli tyala? Isiphelo sika-Ahabhi, umfazi wakhe noonyana bakhe sasiza kufana nesikaNabhoti noonyana bakhe.—1 Kum. 21:17-25.
7 Nangona intsapho nezihlobo zikaNabhoti zazisiva kabuhlungu, zimele ukuba zathuthuzeleka noko xa zabona ukuba uYehova uyayibona le nto imbi yenzekileyo, ibe wenze into ngayo ngokukhawuleza. Kodwa izinto ezenzekayo emva koko zimele ukuba zabavavanya ukuba bathobeke yaye bamthembe kangakanani uYehova.
8. Wenza ntoni uAhabhi akuva isigwebo sikaYehova, ibe waba yintoni umphumo waloo nto?
8 Xa uAhabhi weva isigwebo esingesihle sikaYehova, “wazikrazula izambatho zakhe wabeka amarhonya enyameni yakhe; wazila ukutya waza waqhubeka elele phantsi emarhonyeni ehamba ematshekile.” UAhabhi wazithoba! Kwenzeka ntoni emva koko? UYehova wathi kuEliya: “Ngenxa yokuba ezithobile ngenxa yam, andiyi kuyizisa intlekele ngemihla yakhe. Ndiya kuyizisela intlekele indlu yakhe ngemihla yonyana wakhe.” (1 Kum. 21:27-29; 2 Kum. 10:10, 11, 17) UYehova ‘umgocagoci weentliziyo,’ wamenzela inceba uAhabhi.—IMize. 17:3.
UKUTHOBEKA KUYAKHUSELA
9. Intsapho nezihlobo zikaNabhoti zazinokukhuselwa njani kukuthobeka?
9 Esi sigwebo sangena njani kubantu ababewazi la manyundululu ka-Ahabhi? Le nto ibonakala ngathi kukurhoxiswa kwesigwebo imele ukuba yayivavanya intsapho nezihlobo zikaNabhoti. Ukuba kwakunjalo, babeza kukhuselwa kukuthobeka, kubenze baqhubeke bemkhonza uThixo ngokuthembeka, ibe baqiniseke ukuba akasoze asijije isigwebo. (Funda iDuteronomi 32:3, 4.) UNabhoti, oonyana bakhe neentsapho zabo baza kugwetyelwa ngokufanelekileyo xa uYehova evusa amalungisa. (Yobhi 14:14, 15; Yoh. 5:28, 29) Ngaphezu koko, umntu othobekileyo uya kuhlala ekhumbula ukuba “uThixo oyinyaniso uya kuzisa ekugwetyweni lonke uhlobo lomsebenzi ngokuphathelele yonke into efihlakeleyo, enoba ilungile okanye imbi.” (INtshu. 12:14) Xa uYehova ewisa isigwebo uye ajonge zonke izibakala, ibe ezinye zazo sisenokungazazi thina. Ukuthobeka kukhusela abantu abamsulwa ekuphelelweni lukholo.
10, 11. (a) Inokuvavanywa njani indlela esisijonga ngayo isigwebo esifanelekileyo? (b) Ukuthobeka kuya kusikhusela njani?
10 Uza kuthini xa abadala besenza isigqibo ongasithandiyo okanye ongavumelaniyo naso? Ngokomzekelo, uza kuthini xa wena okanye umhlobo wakho ethathelwa ilungelo alixabisileyo ebandleni? Uza kuthini xa umfazi wakho, unyana okanye intombi yakho, okanye umhlobo wakho esuswa kubudlelane ube ungavumelani neso sigqibo? Uza kuthini ukuba ucinga ukuba umntu owenze isono ebengafanelanga enzelwe inceba? Ezi meko zinokusivavanya ukuba simthemba kangakanani uYehova nentlangano yakhe. Ukuthobeka kunokukukhusela njani xa ukule meko? Makhe sifunde ngeendlela ezimbini.
11 Okokuqala, ukuthobeka kusinceda siqonde ukuba asizazi zonke izibakala. Noba sele sisazi kangakanani ngaloo meko, nguYehova kuphela okwaziyo ukubona eyona nto icingwa ngumntu. (1 Sam. 16:7) Xa siyiqonda loo nto, siya kutsho sithobeke, siqonde ukuba asazi yonke into, size silungise indlela esizibona ngayo izinto. Okwesibini, ukuthobeka kuya kusinceda sizithobe, sibe nomonde size simlinde uYehova ayilungise ngokwakhe nayiphi na into engahambi kakuhle ukuba ikhona phofu. Enye indoda elumkileyo yathi: “Kuya kulunga kwabamoyikayo uThixo oyinyaniso . . . , kodwa akuyi kuba kuhle konke konke kongendawo, yaye akayi kuyolula imihla yakhe.” (INtshu. 8:12, 13) Kuyabonakala ke ngoko ukuba ukuthobeka kunceda wonke umntu obandakanyekayo.—Funda eyoku-1 kaPetros 5:5.
ITYALA LOKUHANAHANISA
12. Yeyiphi ingxelo esiza kufunda ngayo, ibe kutheni?
12 AmaKristu enkulungwane yokuqala aseSiriya Yakwa-Antiyokwe ahlelwa yimeko eyavavanya ukuthobeka nokuxolela kwawo. Makhe sibone ukuba kwenzeka ntoni size sizihlole ukuba thina sikujonga njani ukuxolela. Siza kutsho siqonde kakuhle ukuba ukuxolela kuhambisana njani nendlela uYehova akujonga ngayo ukugweba ngobulungisa.
13, 14. Yeyiphi inyhweba awayifumanayo uPetros, yaye wabonisa njani ukuba unesibindi?
13 Umpostile uPetros wayengumdala owaziwayo kwibandla lamaKristu. Wayesebenze noYesu ngokwakhe, ibe wanikwa iimbopheleleko ezibaluleke kakhulu. (Mat. 16:19) Ngokomzekelo, ngo-36 C.E., waba nenyhweba yokushumayela iindaba ezilungileyo kuKorneli nabendlu yakhe. Le nto yayikhethekile kuba uKorneli wayengumntu weentlanga ongalukanga. Xa kwathululwa umoya oyingcwele kuKorneli nakwabendlu yakhe, uPetros wathi: “Ukho na onokuwathintela amanzi ukuze aba bangabhaptizwa abo bamkele umoya oyingcwele kwananjengoko senjenjalo nathi?”—IZe. 10:47.
14 Ngonyaka ka-49 C.E., abapostile nabadala eYerusalem badibana ukuze baxubushe into yokuba ngaba abantu beentlanga abaguqukele kubuKristu bamele boluke na. Kuloo ntlanganiso uPetros wathetha ngesibindi ekhumbuza abazalwana ukuba kwiminyaka engaphambili abantu beentlanga abangolukanga bathululelwa umoya oyingcwele. Obu bungqina bukaPetros balinceda iqumrhu elilawulayo lenkulungwane yokuqala ekwenzeni isigqibo kulo mba. (IZe. 15:6-11, 13, 14, 28, 29) AmaKristu angamaYuda naweentlanga afanele ukuba ayixabisa into yokuba uPetros evelise ezo zibakala ngesibindi. Amele ukuba ayeyithemba le ndoda inokholo oluqinileyo!—Heb. 13:7.
15. Yeyiphi impazamo eyenziwa nguPetros ngoxa wayeseSiriya Yakwa-Antiyokwe? (Jonga umfanekiso osekuqaleni.)
15 Kungekudala emva kwaloo ntlanganiso ka-49 C.E., uPetros waya eSiriya Yakwa-Antiyokwe. Ngoxa wayelapho wayebuthelana nabazalwana bezinye iintlanga. Ngokuqinisekileyo bafunda lukhulu kulwazi nakumava akhe. Sinokuyithelekelela indlela abaphoxeka nabothuka ngayo xa uPetros wayeka ngesiquphe ukutya nabo. Namanye amalungu ebandla angamaYuda, kuquka noBharnabhas, alandela lo mzekelo mbi kaPetros. Yintoni eyabangela umdala onamava ngolo hlobo enze impazamo eyayinokuliqhekeza ibandla? Owona mbuzo ubalulekileyo ngulo, yintoni esinokuyifunda kwimpazamo kaPetros eza kusinceda nathi xa siviswe kabuhlungu yinto ethethwe okanye eyenziwe ngumdala?
16. Walungiswa njani uPetros, ibe kuphakama yiphi imibuzo?
16 Funda amaGalati 2:11-14. UPetros wayesoyika abantu. (IMize. 29:25) Nangona wayeyazi kakuhle indlela uYehova awujonga ngayo lo mba, uPetros woyika ukuba ayeza kuthini amalungu ebandla laseYerusalem angamaYuda olukileyo. Umpostile uPawulos, owayekho naye kwintlanganiso eyayiseYerusalem ngo-49 C.E., wamphendulisa uPetros eAntiyokwe ngaloo nto waza wamxelela ukuba ungumhanahanisi. (IZe. 15:12; Gal. 2:13) Ayeza kuthini amaKristu ezinye iintlanga awayeye acalulwa nguPetros? Ngaba ayeza kuyeka ukukhonza uThixo? Ngaba uPetros wayeza kuthathelwa amalungelo axabisekileyo awayenawo ngenxa yale mpazamo?
XOLELA
17. UPetros wancedakala njani kukuxolelwa nguYehova?
17 Kuyabonakala ukuba uPetros wathobeka waza wavuma ukulungiswa nguPawulos. Akukho nto eZibhalweni ebonisa ukuba wathathelwa amalungelo awayewanikiwe. Kunoko, emva koko, waphefumlelwa ukuba abhale iincwadi ezimbini eziseBhayibhileni. Xa ethetha ngoPawulos kwincwadi yakhe yesibini uthi ‘ngumzalwana oyintanda.’ (2 Pet. 3:15) Nangona impazamo kaPetros imele ukuba yawavisa kabuhlungu amalungu ebandla azezinye iintlanga, uYesu, intloko yebandla, yaqhubeka imsebenzisa. (Efe. 1:22) Amalungu ebandla ayenethuba lokumxolela njengoYesu noYise. Siyathemba ukuba akukho mntu owayeka ukukhonza uThixo ngenxa yempazamo yomntu ongafezekanga.
18. Kuxa kutheni apho kusenokufuneka sibonise ukuba indlela efanelekileyo yokugweba siyijonga ngendlela uYehova ayijonga ngayo?
18 Njengakwinkulungwane yokuqala, abadala bebandla abafezekanga nanamhlanje kuba “sonke siyakhubeka [okanye senza iimpazamo] izihlandlo ezininzi.” (Yak. 3:2) Kulula ukutsho, kodwa iba ngumnqantsa xa umzalwana ephazamise thina ngokungafezeki kwakhe. Xa kunjalo, ngaba siza kubonisa ukuba indlela efanelekileyo yokugweba siyijonga ngendlela uYehova ayijonga ngayo? Ngokomzekelo, uza kuthini xa umdala ethetha into ebonisa ukuba unentwana yobuhlanga? Ngaba uza kuyeka ukukhonza uThixo xa umdala ethetha engacinganga into ekucaphukisayo okanye ekuhlabayo? Kunokuba ukhawuleze ugqibe ekubeni akasafaneleki ukuba ngumdala, ngaba uza kulindela uYesu, intloko yebandla ukuba ithini yona? Ngaba uza kuzama ukujonga nezinye izinto ezintle azenzileyo loo mzalwana kuyo yonke iminyaka akhonze ngayo uYehova ngokuthembeka? Xa loo mzalwana ukonileyo eqhubeka engumdala okanye efumana amanye amalungelo angakumbi, ngaba uza kuvuyisana naye? Ukuba uyamxolela, loo nto iya kubonisa ukuba indlela efanelekileyo yokugweba uyijonga ngendlela uYehova ayijonga ngayo.—Funda uMateyu 6:14, 15.
19. Sifanele sizimisele ukwenza ntoni?
19 Kwabo bathanda ubulungisa, ingathi ayide ifike imini apho uYehova aya kuphelisa bonke ubunzima obubangelwa yimpatho embi eziswa nguSathana nayile nkqubo yakhe ingendawo. (Isa. 65:17) Okwangoku, ngamana sonke singazimisela ukujonga indlela efanelekileyo yokugweba ngendlela uYehova ayijonga ngayo ngokuthi sithobeke, sivume ukuba asazi yonke into, size sibaxolele abo basonayo.


text:
ISIFUNDO 66
UEzra Wafundisa UMthetho KaThixo
Kwakuyiminyaka emalunga neyi-70 amaSirayeli ebuyele eYerusalem, kodwa amanye ayesahlala ePersi. Omnye wawo ngumbingeleli uEzra, owayefundisa uMthetho kaYehova. UEzra wafumanisa ukuba amaSirayeli aseYerusalem ayengawuthobeli uMthetho, ngoko wayefuna ukuya kuwanceda. UKumkani wasePersi, uArtashashta, wathi kuye: ‘UThixo ukwenze wasisilumko ukuze ukwazi ukufundisa uMthetho wakhe. Hamba nabantu ofuna ukuhamba nabo.’ UEzra wadibana nabo bonke abantu ababefuna ukubuyela eYerusalem. Bathandaza becela uYehova ukuba abakhusele kwindlela ende ababeza kuyihamba, emva koko bahamba.
Bafika eYerusalem emva kweenyanga ezine. Iinkosana zathi kuEzra: ‘AmaSirayeli akamthobelanga uYehova, aye atshata amabhinqa anqula oothixo bobuxoki.’ Wenza ntoni uEzra? Waguqa phambi kwabantu waza wathandaza wathi: ‘Yehova sikonile, nakubeni usenzele izinto ezininzi.’ Abantu baguquka, kodwa babesaqhubeka besenza izinto ezingafunwayo nguYehova. UEzra wakhetha amadoda amakhulu nabagwebi ababeza kujongana nale ngxaki. Kwiinyanga ezintathu ezalandelayo, abo babengamkhonzi uYehova bagxothwa.
Yaqengqeleka iminyaka eyi-12. Ngelo xesha, kwakusakhiwa iindonga zaseYerusalem okwesibini. UEzra waqokelela abantu baya kwindawo ekwakubuthwa kuyo ukuze abafundele uMthetho kaThixo. Wathi xa evula incwadi, bema ngeenyawo. Wabulela uYehova, baza abantu baphakamisa izandla bevumelana naye. Emva koko wafunda uMthetho waza wawucacisa, ngelo xesha abantu babephulaphule. Bavuma ukuba baphinde bamshiya uYehova, balila. Ngosuku olulandelayo, wabafundela ezinye izinto zoMthetho. Bafunda ukuba kungekudala kuza kufuneka bonwabele uMsitho Weminquba. Ngoko nangoko, balungiselela ukwenza loo Msitho.
Kwezo ntsuku zisixhenxe kusenziwa lo msitho, abantu babevuya bebulela uYehova ngesivuno esihle. Ukususela kwixesha awayephila ngalo uYoshuwa, akuzange kwenziwe uMsitho Weminquba ofana nalo. Emva komsitho, abantu bathandaza bonke besithi: ‘Yehova, usikhuphile ebukhobokeni, wasondla entlango waza wasinika eli lizwe lihle. Kodwa amaxesha amaninzi sikonile. Uye wathumela abaprofeti ukuba basilumkise, kodwa asikhange sibamamele. Sekunjalo, khange usincame. Uye wasigcina isithembiso owawusenze noAbraham. Ngoku nathi siyakuthembisa ukuba siza kukuthobela.’ Basibhala eso sithembiso sabo. Iinkosana, abaLevi nababingeleli basitywina.
“Banoyolo abo balivayo ilizwi likaThixo baze baligcine!”—Luka 11:28


text:
Chapter 14
1 Intliziyo yenu mayingakhathazeki; kholwani kuThixo, nikholwe nakum.
2 Endlwini kaBawo zininzi iindawo zokuhlala; ukuba bekungenjalo, ngendanixelelayo. Ndiyemka, ndiya kunilungisela indawo;
3 ukuba ke ndimkile ndaya kunilungisela indawo, ndiya kubuya ndize, ndinamkelele kum ngokwam; ukuze apho ndikhona mna, nibe khona nani.
4 Apho ke ndiya khona mna niyakwazi, nendlela niyayazi.
5 Uthi uTomas kuye, Nkosi, asazi apho uya khona; singathini na ke ukuyazi indlela?
6 Uthi uYesu kuye, Ndim indlela, ndim inyaniso, ndim ubomi; akukho namnye uzayo kuBawo, engezi ngam.
7 Ukuba benindazile mna, ninge nimazile noBawo; ngoku ke niyamazi, nimbonile nokumbona.
8 Athi uFilipu kuye, Nkosi, sibonise uYihlo, kosanelisa.
9 Uthi uYesu kuye, Ndinaxesha lingakanana ndinani nje, akukandazi na, Filipu? Lowo undibonileyo mna umbonile uBawo; utsho ngani na ke wena ukuthi, Sibonise uYihlo?
10 Akukholwa na ukuba mna ndikuye uBawo, abe ke uBawo ekum? Amazwi endiwathethayo mna kuni, andiwathethi ephuma kum; uBawo ke ohleli kum, nguye oyenzayo imisebenzi le.
11 Kholwani ndim, ukuba mna ndikuye uBawo, nokuba uBawo ukum; okanye ke, kholwani ndim ngenxa yayo imisebenzi leyo.
12 Inene, inene, ndithi kuni, Lowo ukholwayo kum, imisebenzi endiyenzayo mna, uya kuyenza naye yena; nemikhulu kunale uya kuyenza, ngokuba mna ndisiya kuye uBawo.
13 Nento enithe nayicela egameni lam, ndoyenza yona, ukuze uYise azukiswe ngoNyana.
14 Ukuba nithe nacela into ngegama lam, ndoyenza mna.
15 Ukuba niyandithanda, yigcineni imithetho yam.
16 Mna ndiya kucela kuBawo, aze aninike omnye uMthetheleli, ukuze ahlale nani ngonaphakade:
17 uMoya wenyaniso, lowo lingenako ihlabathi ukumamkela, ngokuba lingamboni, lingamazi nokumazi. Nina ke niyamazi; ngokuba uhleli nani, kanjalo uya kuba kuni.
18 Andiyi kunishiya niziinkedama, ndiyeza kuni.
19 Liselilifutshane ixesha, ukuze ihlabathi lingabi sandibona; ke nina niyandibona; ngokuba ndisidla ubomi mna, nani niya kudla ubomi.
20 Ngaloo mini niya kwazi nina ukuba ndikuye uBawo, nani nikum, nam ndikuni.
21 Lowo unayo imithetho yam ayigcine, nguye ondithandayo; lowo ke undithandayo, uya kuthandwa nguBawo; nam ndiya kumthanda, ndizibonakalalise kuye.
22 Athi kuye uYuda (ingenguye uSikariyoti), Nkosi, kutheni na, le nto uza kuzibonakalalisa kuthi, ungazibonakalalisi kulo ihlabathi?
23 Waphendula uYesu wathi kuye, Ukuba umntu uyandithanda, woligcina ilizwi lam; wothi uBawo amthande, size kuye, sihlale naye.
24 Lowo ungandithandiyo akawagcini amazwi am; ilizwi enilivayo asililo elam, lelikaBawo owandithumayo.
25 Ezi zinto ndizithethile kuni ndisahleli nani.
26 Ke uMthetheleli, uMoya oyiNgcwele, aya kumthuma uBawo egameni lam, yena uya kunifundisa zonke izinto, anikhumbuze zonke izinto endizithethe kuni.
27 Ndishiya uxolo kuni; ndininika uxolo lwam; andininiki njengokunika kwehlabathi. Mayingakhathazeki intliziyo yenu, mayingabi nabugwala.
28 Nivile ukuba ndithe mna kuni, Ndiyemka, ndibuye ndize kuni. Ukuba benindithanda, ngenavuyayo kuba ndathi, Ndiya kuBawo; ngokuba uBawo mkhulu kunam.
29 Ngoku ke ndinixelele kungekehli, ukuze, xa kuthe kwehla, nikholwe.
30 Andisayi kuba sathetha zinto zininzi nani; kuba esiza umphathi weli hlabathi, engenanto nam.
31 Ke, ukuze liqonde ihlabathi ukuba ndiyamthanda uBawo, ndenza njengoko uBawo andiwisele umthetho. Vukani, simke apha.


text:
Chapter 65
1 Ndangxokeka kwababengandibuzi, ndafumaneka kwababengandifuni. Ndathi, Ndikho, ndikho, kuhlanga obelungabizwa ngegama lam.
2 Ndolula isandla zam imini yonke kubantu abaziinjubaqa, abahamba ngendlela engalungileyo, emva kweengcinga ezizezabo:
3 abantu aba bandiqumbisayo ngamaxesha onke besebusweni bam, bebingelela emiyezweni, beqhumisela eziteneni,
4 behleli emangcwabeni, belalisa ezindaweni ezinqabileyo, besidla inyama yehagu, ezityeni zabo ingumhluzi oyimbozisa;
5 besithi, Yima, ungasondeli kum; ngokuba ndingcwele kunawe. Abo bangumsi ezimpumlweni zam, umlilo otsha iimini zonke.
6 Yabona, kubhaliwe phambi kwam, kwathiwa, Andiyi kuthi tu, ndingaphindezelanga; ndiya kuphindezelela esondweni lengubo yabo izenzo zenu ezigwenxa,
7 nezenzo ezigwenxa zooyihlo kunye, utsho uYehova; abaqhumiselayo ezintabeni, bandingcikiva ezindulini; ngako oko ndiya kuwulinganisela umvuzo womsebenzi wabo kuqala esondweni labo.
8 Utsho uYehova ukuthi, Njengokuba incindi ifunyanwa esihlokweni, athi umntu, Musa ukusonakalisa, ngokuba kukho intsikelelo kuso; ndiya kwenjenjalo ngenxa yabakhonzi bam, ukuze ndingonakalisi into yonke.
9 Ndiya kuvelisa imbewu kaYakobi, indlalifa yentaba yam kwaYuda, balidle ilifa abanyulwa bam, bahlale khona abakhonzi bam;
10 iSharon yoba likriwa lempahla emfutshane, nentili yeAkore ibe yindawo yokubutha iinkomo ebantwini bam abandiquqeleyo.
11 Ke nina nimshiyileyo uYehova, niyilibeleyo intaba yam engcwele, nimlungiselayo uThamsanqa isithebe, nimzaliselayo uSihlo iwayini ephithikeziweyo,
12 ndinimisele ikrele, niguqele ukusikwa nonke mpela, ngenxa enokuba ndanibizayo, anasabela; ndathetha, aneva; nesuka nenza okubi emehlweni am; nanyula endingakunanzileyo.
13 Ngako oko itsho iNkosi uYehova ukuthi, Yabonani, abakhonzi bam baya kudla, ke nina niya kulamba; yabonani, abakhonzi bam baya kusela, ke nina niya kunxanwa; yabonani, abakhonzi bam baya kuvuya, ke nina niya kudana.
14 Yabonani, abakhonzi bam baya kumemelela ngokuchwayitha kwentliziyo, ke nina niya kukhala ngumvandedwa wentliziyo, nibhomboloze kukwaphuka komoya wenu.
15 Niya kulishiya igama lenu libe sisishwabulo kubanyulwa bam, ikubulale iNkosi uYehova, ke ibabize ngalimbi igama abakhonzi bayo;
16 ngokokude athi ozisikeleleyo elizweni, azisikelele ngoThixo wenyaniso; athi ofungayo elizweni, afunge uThixo wenyaniso; ngokuba zilityelwe iimbandezelo zangaphambili, nangokuba zisithele emehlweni am.
17 Ngokuba, niyabona, ndidala amazulu amatsha nehlabathi elitsha; angakhunjulwa awokuqala, angenyuki athi qatha entliziyweni.
18 Hayi, yibani nemihlali, nigcobe nanini yiloo nto ndiyidalayo; ngokuba, yabonani, ndiyayidala iYerusalem ukuba igcobe, nabantu bayo ukuba babe nemihlali.
19 Ndiya kugcoba ngeYerusalem, ndibe nemihlali ngabantu bam, lingabi savakala khona ilizwi lokulila nelizwi lokukhala.
20 Akuyi kuba savela khona usana oluneentsuku, nexhego elingayizalisanga imihla yalo; kuba umfana uya kufa engominyaka ilikhulu ezelwe, atshabhiswe umoni engominyaka ilikhulu ezelwe.
21 Baya kwakha izindlu, bazihlale; batyale izidiliya, badle iziqhamo zazo.
22 Abayi kwakha, kuhlale bambi; abayi kutyala, kudle bambi; kuba iya kuba njengemihla yomthi imihla yabantu bam, badle into esetyenzwe zizandla zabo abanyulwa bam.
23 Abayi kuzixhamla ngokulambathayo, bazalele ukhwankqiso; ngokuba bayimbewu ayisikeleleyo uYehova, nabaphume ezibilinini zabo banabo.
24 Kuya kuthi bengekabizi, ndisabele; besathetha, ndibe sendivile.
25 Kuya kudla ndawonye ingcuka nemvana, ingonyama idle umququ njengenkomo; inyoka, sibe luthuli isonka sayo. Aziyi kwenza bubi, zonakalise, kuyo yonke intaba yam engcwele; utsho uYehova.


text:
Chapter 12
1 Ukuqhayisa okunene akundilungele; kuba ndiza kuza kwimibono nezityhilelo zeNkosi.
2 Ndazi umntu okuKristu, ekusekuyiminyaka elishumi elinamine (nokuba ubesemzimbeni na andazi, nokuba ubengekho na emzimbeni, andazi; kwaziwa nguThixo), ethe lowo waxwilwa, wada wasiwa nakwelesithathu izulu.
3 Ndiyamazi ke umntu onjalo (nokuba ubesemzimbeni na, nokuba ubengekho na emzimbeni, andazi; kwaziwa nguThixo),
4 okokuba waxwilwa wasiwa eParadisi, weva amazwi angenakuthethwa, ekungavumelekileyo ukuba umntu awathethe.
5 Onjalo ke ndiya kuqhayisa ngaye, kodwa andiyi kuqhayisa ngokwam nganto ikum; ingaba kungokuswela kwam amandla kodwa.
6 Kuba xa bendingathi ndithande ukuqhayisa, bendingayi kuba ndiswele ukuqonda, kuba bendiya kuba ndithetha inyaniso; kodwa ndiyayeka, ukuze kungabikho bani ucinga ngam ngaphezu koko abona ndikuko, athi mhlawumbi akuve kum.
7 Kwathi, ukuze ndingaziphakamisi ngokungaphezulu ngenxa yezityhilelo eziyincamisa, ndanikwa uviko enyameni, isithunywa sikaSathana, ukuze sindintlithe, ukuze ndingaziphakamisi ngokungaphezulu.
8 Ndayibongoza kathathu iNkosi ngaso isithunywa eso, ukuba sisuke kum.
9 Ithe yona kum, Ubabalo lwam lukwanele; kuba amandla am azalisekiswa ekuswelekeni kwamandla. Ngoko kokukhona sendiya kuqhayisa kamnandi kakhulu ngokuswela kwam amandla, ukuze ahlale phezu kwam amandla kaKristu.
10 Kungoko ndikholisiweyo kukuswela amandla, kukuphathwa kakubi, ziingxakeko, ziintshutshiso, ziingxinano, ngenxa kaKristu; kuba xa sukuba ndiswele amandla, kuxa ndinamandla.
11 Sendisuke ndaba ngoswele ukuqonda ngokuqhayisa; ndinyanzelwe nini. Kuba mna ndibe ndifanele ukuyalezwa nini; kuba andisilelanga nganto kubapostile abo baziincamisa, nakuba ndingento yanto.
12 Imiqondiso yokuba ngumpostile, inene, yasetyenzwa phakathi kwenu ngokunyamezela konke, ngemiqondiso, nezimanga, nemisebenzi yamandla.
13 Kuba yintoni na enasilela ngayo kwamanye amabandla kaThixo, ingekukuba mna ngokwam ndingabanga mthwalo kuni? Ndixoleleni oko kungalungisi.
14 Yabonani, sendilungele ukuza kuni okwesithathu; ndaye ndingayi kuba mthwalo kuni; kuba andifuni zinto zenu, ndifuna nina. Kuba asingabantwana abafanele ukuqwebela abazali, ngabazali abafanele ukuqwebela abantwana.
15 Mna ke, kuya kuba mnandi kakhulu ukuba ndichithe, ndidleke kuphele, ngenxa yemiphefumlo yenu; nakuba okukhona ndinithandayo kakhulu, kokukhona ndithandwa kancinane.
16 Kungade kube kunjalo, mna kambe andibanga mthwalo kuni; mandibe, ndinobuqhetseba nje, ndisuke ndanibambisa ngenkohliso.
17 Kukho mntu na ke kwabo ndabathumayo kuni, endanidlayo ngaye?
18 Ndamyala uTito, ndathuma umzalwana lowo kunye naye. Wanidla na ke uTito? Asihambanga moyeni mnye, yini na? Asihambanga mkhondo mnye, yini na?
19 Niyawaseniba siyaziphendulela kusini na kuni? Sithetha phambi kukaThixo, sikuKristu; sizithetha zonke ke izinto ezo, zintanda, ngenxa yokwakheka kwenu.
20 Kuba ndiyoyika, hleze ndithi ndakufika, ndinifumane ningenjengendikuthandayo, nam ndifunyanwe nini ndingenjengenikuthandayo; hleze kubekho iinkani, amakhwele, imisindo, amayelenqe, iintlebendwane, iintsebezo, iinkukhumalo, iziphithiphithi;
21 hleze ndithi, ndakufika kunjalo, andithobe uThixo wam phakathi kwenu, ndize ndikhedame ngenxa yabaninzi ababesebonile, abaguquka ekungcoleni, nasembulweni, naseburheletyweni ababenzayo.


text:
UBOMI BAMAKRISTU NOMSEBENZI WOKUSHUMAYELA–INCWADI YENTLANGANISO Aprili 2016
Iintshayelelo Onokuzisebenzisa
Amacebiso okuhambisa uVukani! nencwadi ethi Okufundiswa YiBhayibhile. Sebenzisa imizekelo ukuze uzenzele eyakho intshumayelo.
UBUTYEBI OBUPHUMA ELIZWINI LIKATHIXO
Khuthaza Uze Womeleze Abanye Ngobubele
Kunokuba amthuthuzele, amaqabane amathathu kaYobhi ayongeza intlungu yakhe ngokuthetha rhabaxa aza amtyhola exoka. (Yob 16–20)
INDLELA YOKUPHILA YAMAKRISTU
Indlela Entsha Yokuqalisa Incoko
Qalisa incoko yeBhayibhile usebenzisa inqaku elitsha elithi,“Ithini IBhayibhile?”
UBUTYEBI OBUPHUMA ELIZWINI LIKATHIXO
UYobhi Wazixhathisa Iingcinga Eziphosakeleyo
Khawenze umahluko phakathi kobunye bobuxoki bukaSathana nendlela avakalelwa ngayo uYehova ngathi. (Yobhi 21-27)
UBUTYEBI OBUPHUMA ELIZWINI LIKATHIXO
UYobhi Wayengumzekelo Wokunyaniseka
UYobhi wayezimisele ukuthobela imithetho kaYehova yokuziphatha nokuxelisa ukulunga nokuba sesikweni kwakhe. (Yobhi 28–32)
UBUTYEBI OBUPHUMA ELIZWINI LIKATHIXO
Umhlobo Wokwenene Udlulisela Isiluleko Esakhayo
Linganisa le ndlela inothando uElihu awaqhubana ngayo nomhlobo wakhe uYobhi. (Yobhi 33-37)
YIKHUTHALELE INTSIMI
Iphulo Lokuhambisa Isimemo Sendibano
Izinto ofanele uzikhumbule xa uhambisa izimemo zendibano. Qhelisela intshayelelo onokuyisebenzisa.
INDLELA YOKUPHILA YAMAKRISTU
Izikhumbuzo Zendibano
Cinga ngeendlela onokubonisa ngazo uthando kwabanye xa ukwindibano.